
Tak til alle, der har hjulpet til med at redigere, editere samt verificere fakta og data til bogen.




Denne bog er dedikeret til Camille.


Uden hendes hjælp havde den aldrig set dagens lys.




FORORD


Tilblivelsen af denne bog har været en fantastisk rejse ind i en - for mig - fuldstændig ukendt verden og at det lige blev den militære, som bogen kom til at skildre, er faktisk et tilfælde. At hovedpersonen skulle være en kvindelig contractor var heller ikke givet på forhånd, men som mine fingre dansede hen over tastaturet på min bærbare computer, så dukkede hun op.


I takt med at bogen tog form, blev jeg ledt ind i denne kvindes fysiske og psykiske univers, og snart var jeg som tryllebundet af hende. Hun viste mig sider af sig selv, som jeg i min vildeste fantasi ikke havde forestillet mig fandtes, og hun fik mig til at forstå hende og hendes valg, hvor barske, kyniske og opofrende de end måtte være.


I begyndelsen forekom hun mig meget faktuel i sin beskrivelse af sit liv og de mennesker og begivenheder, der udspillede sig i og omkring hende, og det gik først op for mig, da jeg gennemlæste bogen, hvilken utrolig udvikling hun havde gennemgået i løbet af sin fortælling. Udviklingen var så synlig, at i takt med at hun ændrede sig som menneske, så blev hendes sprog også anderledes, hvilket ses tydeligt igennem hele bogen.


Fra at være næsten stenografisk faktuel i den måde hun skildrede sine oplevelser på i begyndelsen af historien, så endte hun med at være en beskrivende fortæller, der lagde stor vægt på detaljer. For at understrege den menneskelige og personlige udvikling, som hun gennemlever, så har jeg valgt at lade hendes egen stemme komme til udtryk, og det gælder også i sproget.


I forbindelse med at hendes personlige udvikling tager fart, så ændrer hendes seksualitet sig også og der kan derfor trækkes en direkte parallel imellem hendes indre forandring og den måde, hun udlever sin seksualitet på. Derfor vil man som læser opleve, at jo mere hendes personlighed nærmer sig normaliteten, jo mere perverteret bliver hendes seksuelle præferencer.


Det eneste fællestræk, der er imellem de to paralleller er, at de på hver deres måde får hende til at søge grænser, og som historien udfolder sig, bliver samspillet imellem dem mere og mere åbenlyst.


Men hvor langt kan et menneske gå i sin søgen efter grænser?


Og er der i det hele taget en grænse, når det kommer til kærlighed og kynisme?


Dette er blot nogle af de spørgsmål, som bogen stiller, men når det så er sagt, så er bogen IKKE en ”feel good” bog.


Den er hård, brutal og meget barsk og lægger ikke fingrene imellem på noget tidspunkt. Den viser en verden, der er rå og drevet af ligegyldighed og begær, og hvor medmenneskelighed og empati tolkes ud fra et helt anderledes normsæt.


Bogen giver et unikt indblik i en ellers totalt lukket verden set ud fra den kvindelige contractors synsvinkel. For at illustrere konsekvenserne af de handlinger, som contractors bliver sat til at udføre, følger man hele gruppen af contractors, dog med den kvindelige hovedperson som omdrejningspunktet.


For at give historien troværdighed er alle steder, medicinske og lægelige udsagn samt facts om våben og udførelse af krigshandlinger korrekte og verificeret af fagfolk indenfor de respektive områder.


Så vær forberedt på at træde ind i en verden af vold, mord, hævn og hård sadistisk og masochistisk sex, hvor et menneskeliv både er alt og intet værd.




Kapitel 1


Kender du det, at man pludselig en dag slår øjnene op og den første tanke, der popper ind i hovedet på én, er ”Hvordan fanden er jeg endt her?”


Well, sådan har jeg det nu.


Af alle steder i hele verden, så befinder jeg mig på et koldt betongulv i en tom lagerbygning i Bosnien. Der skal et trænet øjet til at se mig, for camouflagetøjets farver falder perfekt ind i de grå og hvide cementkollager af murbrokker og armeringsjern, der udgør det for at være rummets inventar. Det er efterår eller jeg skulle måske hellere sige i starten af vinteren, for jeg tror nok, at vi skriver slut-november, men jeg er ikke sikker. Det er lang tid siden, at jeg har hængt mig i så basale detaljer som, hvilken måned vi er i.


Faktisk er dét med detaljerne noget af det første som forsvinder. I starten lagde jeg ikke mærke til det, for alting gik så stærkt. Der var så meget nyt at lære, og min måde at se og forstå verden på blev dag for dag anderledes. Min moral og etik blev i den grad sat på prøve. Om jeg bestod, det er svært at sige. Jeg føler i hvert fald ikke nu, som jeg gjorde engang. Min empati er næsten helt væk eller rettere, den er undertrykt for, at jeg kan overleve. Det lyder kynisk, men ikke desto mindre er det tilfældet, så hvorfor fanden pakke det ind?


Her er faktisk skide koldt. Min krop er næsten helt følelsesløs. Jeg bliver nødt til at finde en jakke og et par sko inden alt for længe, ellers går det galt.


Der er faktisk intet i rummet, hvor jeg er, ud over gamle murbrokker, armeringsjern og oceaner af hvidt betonstøv, der er kommet fra skudhullerne samt de sammenstyrtede vægge. Nogle steder er ydermuren sprængt i stykker og det er ikke noget, der er sket for nylig - det er helt sikkert. Umiddelbart vil jeg gætte på, at det er noget, der skete under borgerkrigen i starten af 90’erne, men det er egentlig også ligegyldigt. Det vigtigste er, at der er mulighed for at få cover i tilfælde af, at jeg bliver angrebet.


Jeg må hellere lige tjekke, om det er muligt at komme ud herfra, for hvis det ikke er, så ser scenariet helt anderledes ud for mig, men der er heldigvis stille overalt. Ingen menneskestemmer eller motorlyde fra biler eller tanks, ingen lyde fra skud eller mortérgranat nedslag, ingen tegn på fysisk aktivitet nogen steder.


Måske er det alligevel ikke så dårligt et sted at vågne op, men jeg kan bare ikke blive her. Det er for usikkert og derudover ikke særligt produktivt. Min erfaring siger mig, at jeg skal se at komme afsted og den bliver godt flankeret af min intuition, der skriger, at jeg skal væk nu. Og hvem lytter ikke til sin intuition? Jeg gør, for den har reddet mig flere gange.


Heldigvis har jeg gemt OPUS. Du tror nok, at jeg er tosset, men det kalder jeg min riffel. Vi har alle givet vores rifler navne. Det blev vi opfordret til den første dag i træningslejren. Nogle kalder deres for deres bedste ven - så langt vil jeg dog ikke gå - men uden OPUS er jeg blot et jaget dyr og ikke jægeren. Jeg ved, at den ligger under nogle murbrokker bag ved mig. Jeg har min hånd på skaftet. Det er koldt og rillet, men at røre ved OPUS giver mig varme. Tryghed.


At min riffels navn også skulle gå hen og blive mit kaldenavn, var ikke noget jeg havde planlagt. Det var faktisk min første sergent, der pludselig en dag begyndte på det og så hang det ved. På mange måder var det meget belejligt, at det gjorde, for i min branche bruger man ikke sit eget navn. Man har derimod et kaldenavn og ofte bliver dette så stor en del af ens identitet, at det gamle navn tiltider helt forsvinder. Faktisk kan det være en fordel, at det gør, for de ting, som jeg til tider foretager mig, ligger milevidt fra, hvad man forestiller sig en stille kostskolepige kunne finde på.


Nu tænker du nok …. Åh nej, endnu en barnekriger, en patriot, en fanatiker, der i ly af sin nye identitet render rundt og skyder uskyldige mennesker, men det kunne ikke være længere væk fra sandheden. Jeg er ingen af delene.


Jeg er en professionel soldat. En snigskytte, der er trænet til at dræbe uden at stille spørgsmål. Jeg er til leje for den højestbydende, uanset hvilken side og hvilken konflikt, der er tale om. Jeg er upartisk og tager aldrig stilling til, om målet er rigtigt eller forkert at eliminere. Jeg arbejder systematisk til opgaven er løst, og så er jeg væk igen. Ingen sentimentalitet eller anger. Et clean cut, når jobbet er udført og så videre til det næste.


Måske undrer du dig over, at jeg kan være så kold, men sådan er det. Ingen følelser, blot et kryds for enden af kikkertsigtet. Det er, hvad mit target er. Et kryds. En markør.


Skræmmende?? Egentlig ikke. Praktisk er nok nærmere ordet. Praktisk? … Ja og på mere end én front. Så slipper jeg nemlig for at tage stilling til f.eks. markøren. Det interesserer mig ikke, hvem eller hvad markøren er eller om vedkommende har familie, venner, børn og ej heller om der bliver tale om et savn, når markøren er væk. Det er ligegyldigt for mig.


Hvis du tror, at denne ligegyldighed er noget, som er kommet gradvist, så er det ikke tilfældet. Den har altid været der. De, der ikke besidder den, de holder ikke i branchen og som oftest bliver de selv markører. Det er ikke usandsynligt, at man får opgaven at udrydde én af sine ”egne”, men indenfor de sidste par år er denne opgave dog blevet udført af specielle eliteenheder. Jeg kender til dem, men er ikke i kontakt med dem. Faktisk har jeg det sidste års tid ikke været i kontakt med særlig mange andre soldater end dem, jeg har været nødt til at nedkæmpe for enten at eliminere min markør eller for at overleve selv, men det var jeg før i tiden. Nogle af dem, som jeg i tidens løb har arbejdet sammen med, vil jeg ikke engang kalde soldater. De er nærmere bare krigere – warriors with a cause.


Når jeg er ude i felten, har jeg som regel base i eller ved en militærlejr og rygtet om min tilstedeværelse er altid gået som en steppebrand. De erfarne soldater i området lader mig være i fred og hvis vi mødes, kigger og nikker de blot til mig, hvilket jeg tolker som anerkendelse, men for at være helt ærlig, så er jeg faktisk ligeglad med denne anerkendelse. De yngre soldater udviser alt lige fra usikkerhed til at være kæphøje. Deres væremåder registrerer jeg og filer dem under punktet ”uinteressant”.


Jeg holder mig som regel for mig selv. Det har jeg det bedst med. Faktisk så har jeg det bedst i mit eget selskab. Så er jeg nemlig fri for at knytte følelsesmæssige bånd, for det kan nemlig koste mig livet, hvis jeg mister fokus og INGEN er mit eget liv værd. I hvert fald ikke på det personlige plan.


For selvom andres liv ikke har værdi for mig, så værdsætter jeg mit eget. Jeg værdsætter faktisk alt ved det. Fra vinden i træerne til solens første stråler … Ja, selv det kolde betongulv her fordrer en vis mental livskraft hos mig.


Det er rart, at her er så stille. Det har jeg faktisk savnet.


Flængerne på mine hænder og arme er heldigvis kun lettere overfladiske skrammer, og som jeg sidder her kommer gårsdagens kamp frem i glimt på mine nethinder, som en gammel sort/hvid spillefilm. Der var dog ingen, der skreg ”cut” eller ”take 2” på settet. Det var en hurtig nærkamp, der endte med to skud placeret i brystet på min modstander. Egentlig var det lidt sløset af mig at bruge to skud, men jeg var ikke sikker på, at det første var dødbringende så .... Nogle ville betegne det, der skete, som en regulær henrettelse, mens andre ville kalde det en definitiv tilintetgørelse af en markør. Jeg ser det ikke som andet end en sikkerhed for, at markøren bliver nede. Med andre ord som en praktisk foranstaltning, der sikrer min egen overlevelse.


Det kan godt være, at jeg ikke er helt sikker på, hvad måned jeg er i, men at min seneste kontrakt udløber i dag, det er jeg ikke i tvivl om, så jeg må hellere se at finde en sikker base, hvor jeg har tid til at downloade min næste opgave. Jeg får den via mail over min telefon og den indeholder som regel både et tidspunkt, et sted, en dato og et navn. Nogle gange sker det dog, at jeg kun får opgivet et navn og så må jeg selv planlægge resten - det varierer lidt, men netop denne variation nyder jeg.


Faktisk så er hele det kontraktmæssige setup ganske simpelt, for jeg kører efter en fast tarif. Det gør, at jeg er fri for at spekulere på at skulle forhandle med de enkelte klienter om det finansielle, og selve udførelsen af opgaven bestemmer jeg selv. Derudover har hver opgave sit eget kontonummer, og når en opgave er afsluttet og afregnet, får jeg et nyt kontonummer tilsendt, som jeg videregiver til den næste kunde. Det er nemt, enkelt og svært at spore.


Alene i år har jeg åbnet og lukket 19 konti.


Betonvæggen bag mig giver en behagelig støtte til min ryg og nakke. Jeg kunne faktisk godt sove et par timer, men det er uhensigtsmæssigt – i hvert fald som situationen er lige nu.


Fuck, hvis bare du vidste .....




Kapitel 2


Måske skulle jeg have taget en anden vej og fulgt min drøm om at blive ingeniør. Det havde været enkelt og det var faktisk planen, men først skulle jeg lige en tur i militæret til, hvad der i min familie var, den obligatoriske ”afsoning” af værnepligten og dernæst videre på MIT. Det var så ligetil. Alt var planlagt, men så fik jeg en riffel i hånden og der var noget, der blev vækket i mig.


Det skal ikke forstås, som om jeg blev skydegal eller besat af at ramme mål, hvad enten de var stationære eller i bevægelse. Det var nok nærmere det konkurrenceelement, der lå i det. I starten var det meget elementært – at få flest registrerede simulerede kills – men efterhånden blev selve materiellets betydning en anden og meget væsentlig del af det. Det gik nemlig op for mig, hvor meget jeg kunne optimere mine kill-situationer ved at bruge det korrekte våben og vel at mærke det korrekte våben for mig i den givende situation. For det materiel, der kunne være rigtigt for mig, var ikke nødvendigvis dét, der var rigtigt for andre snigskytter.


Min medfødte nysgerrighed og mit konkurrencegen, som mine lærere allerede blev bekendt med i de første år på kostskolen, gik da heller ikke ubemærket forbi mine instruktører, og min træfsikkerhed kombineret med hastighed blev hurtigt fremelsket hos mig. Jeg havde et naturtalent for de enkelte opgaveløsninger, og da jeg samtidig kunne arbejde både i teams og som individuel operatør, var jeg et særdeles ”attraktivt asset”. Jeg blev konstant fremhævet og har ikke tal på, hvor mange gange mine løsninger på ”taktisk” krigsførelse blev rost til skyerne.


I starten var det fedt at få den anerkendelse. Den gav respekt blandt mine ”medindsatte”, men jeg har dog aldrig rigtig forstået dét at få respekt for at tage liv. Det klinger stadigt hult i mine ører. Slå et andet menneske ihjel og du er fantastisk. Skyd en hel armé ned og du er en helt. De ”høje herrer” klapper og tiljubler én, giver skulderklap og positive verbale udsagn. Ja, i nogle tilfælde næsten lovpriser de mine gerninger, men i bund og grund ser jeg ingen grund til, at de gør det. Fra min skoletid har jeg lært, at det til tider godt kan betale sig at holde gode miner til slet spil, og det er præcis, hvad jeg gør i sådanne situationer. Jeg lader dem altid stråle sig i mediesolen, mens jeg langsomt og ubemærket forsvinder i skyggen af den forblændede mængde.


Det var egentlig denne glorificering, der fik mig til at træffe min beslutning om at forlade ”institutionen” og forsvinde. Allerhelst ville jeg bare være gået i glemmebogen, men én med mine evner går ikke ledig længe og jeg blev hurtigt kontaktet af forskellige ”bureauer”, der gerne ville tegne kontrakter med mig. Jeg takkede nej, men så blev jeg opsøgt af en udenlandsk efterretningstjeneste, og ja, det lød meget interessant. 48 timer senere sad jeg i et fly på vej til et mellemøstligt land med et nyt navn og pas. Og ansøgningen til MIT? Ja, den brændte jeg lige inden, jeg steg ombord på flyet.


De første 24 måneder var jeg i en træningslejr – eller det kaldte de dét i hvert fald. Personligt syntes jeg mere, at det var helvedes forgård. Den træning, jeg indtil nu havde modtaget, var det, som jeg senere måtte betegne som basistræning. For de fleste andre ville den have været noget af det hårdeste, de ville opleve i deres karriere, hvad enten denne blev ved militæret eller ej, men for mig var dette blot begyndelsen.


Jeg blev trænet i udholdenhed som f.eks. hvordan man, på trods af ikke at have sovet i 72 timer, stadig kan holde stand både fysisk og mentalt, samt hvordan man uden mad og drikke og under ekstreme vejrforhold stadig kan udføre sine opgaver. Jeg lærte forhørsteknikker. Ja, det er dét, de kalder det. Ikke tortur, men forhørsteknikker. Jeg lærte hurtigt, at grænsen her er hårfin og varierer meget, afhængig af hvilken person, der tolker og udfører dem. Det at kunne modstå sådanne forhørsteknikker var også en del af det. En af de ting, som de kvindelige soldater blev tilbudt, var derfor at få fjernet livmoderen. Dette var for at minimere smerte og risici for graviditet efter eventuelle voldtægter ved tilfangetagelser. Som én af de få takkede jeg ja til det, og om jeg har fortrudt handlingen; dét er et spørgsmål, som aldrig vil blive besvaret.


Derudover så lærte jeg at ignorere den smerte, der blev påført mig under forhør og endda i en sådan grad, at jeg, som tilsyneladende den eneste soldat indenfor de sidste mange år, ikke knækkede under et fem dage langt forhør.


Et andet ”grundelement” i uddannelsen var nærkamp-øvelser. De kunne i princippet ligeså godt have kaldt det for ”1001 måde at lære at slå et menneske ihjel på, når man er inden for en radius af en meter”. Jeg lærte både at håndtere knive, stave, reb, snører og kæder. Jeg lærte, hvordan man strangulerer et menneske på al verdens forskellige måder, og hvordan man hurtigst og mest lydløst knuser et strubehoved f.eks. ved et spark eller med et redskab. Egentlig havde jeg ikke regnet med, at jeg nogen sinde ville få brug for det, men som tiden er gået, så må jeg erkende, at jeg faktisk har benyttet mig af teknikkerne adskillige gange. Så var der de forskellige kampteknikker. Jeg lærte både shidokan muay thai – en selvforsvars- og afværgeteknik - karate til brug for direkte nærkamp samt kickboksning, som egentlig bare var for at opbygge råstyrke.


Fuck, jeg kunne sgu godt bruge lidt af den råstyrke nu, så min krop kan komme i omdrejninger, men på den anden side .... måske skulle jeg tage og benytte dette lille hvil til at planlægge min videre fremfærd?


For dét at kunne tænke strategisk og kreativt er ligesom en del af det hele. Nogle af de kill-opgaver jeg fik, indebar at jeg skulle tænke alternativt ved valg af den metode, som jeg skulle benytte for at kunne fuldføre den med mindst eller mest muligt tab. Tabet kunne være alt fra menneskeliv til et regulært tidstab. I dag virker det helt surrealistisk, at jeg lærte at dræbe på tid, og som årene skred frem, blev tiden da også af mindre afgørende betydning. Det enkelte drab og eksekveringen af det blev det primære. Indimellem har jeg sagt ja til opgaver, der krævedes udført indenfor en meget smal tidsramme, men det er som regel kun for at få noget afveksling i setuppet …. Og så for at holde mig selv lidt på mærkerne.


Der, hvor jeg egentlig havde det bedst, var under våbentræningen. Jeg havde tydeligt en enorm flair for det. Targetskydning var min foretrukne disciplin og gerne targets, hvor markøren var i bevægelse. For mig lå udfordringen i at ramme markøren med ét rent og dødeligt skud. Jeg trænede til bevidstløshed og under alle former for tænkelige vejrforhold og med alle mulige forskellige våben. Pistol, semiautomatisk og automatvåben og ikke mindst riffel, som blev den, som jeg foretrak. Jeg startede med en enkel model af et amerikansk mærke, men senere fik jeg både russiske, svenske og israelske modeller mellem hænderne. En enkelt ”tysker” blev det også til, men den var alt for dårlig, så den blev kasseret efter 1. prøveskydning.


Der er ingen tvivl om, at mine evner gjorde, at jeg allerede i slutningen af mit træningsforløb, blev sendt ud på missioner – naturligvis sammen med andre militærenheder – og min første opgave var en markør, der skulle elimineres, når denne kom ud fra en beboelsesejendom. Opgaven var ligetil og blev løst hurtigt, enkelt og uden problematik. Jeg lå på toppen af en hvid betonbygning – meget lig den, som jeg befinder mig i nu – med en afstand på ca. 350 meter til markøren og da denne kom til syne, fandt jeg hurtigt og effektivt vedkommende i mit kikkertsigte. Den dag i dag husker markørens ansigt og hvordan mit hjerte galoperede afsted. Alle lyde var væk. Kun lyden af min egen puls var den eneste i mine ører. I mit kikkertsigte fandt jeg hurtigt spottet midt imellem markørens øjne, og da det røde kryds i sigtet faldt perfekt på det sted, trykkede jeg på aftrækkeren. Jeg så markøren falde til jorden, hvorefter jeg dukkede mig ned og rullede om på ryggen. Der lå jeg helt stille og fladt med OPUS tværs over min brystkasse og fik min puls og mit åndedræt under kontrol. Hurtigt og effektivt skilte jeg riflen ad og sneg mig ned og ud af bygningen. Min get away bil holdt i nærheden, og lige så ubemærket som jeg var kommet ind i området, forsvandt jeg ud af det igen. Det hele var meget enkelt, clean og lige til.


Selve turen tilbage til lejren krævede to skift og da jeg var tilbage, blev jeg kaldt ind til min overordnede for at aflægge rapport. Efter dette gik jeg tilbage til min barak, hvor et par af de andre soldater var inde på sovesalen. De kiggede på mig, da jeg trådte ind og én af dem prøvede endda at tale med mig, men jeg afviste ham høfligt - naturligvis. Det var ikke fordi, at jeg ikke ville tale med ham, men fordi at han øjensynligt troede, at jeg havde et behov for at verbalisere mine følelser efter min mission. Men hvad kunne jeg sige? At jeg ingen følelser havde for dét, jeg lige havde gjort? Ingen tvivl. Ingen anger. Hvordan ville det ikke få mig til at fremstå? For sandheden var, at jeg virkelig ingenting følte. Jeg kunne lige så godt have været gået til købmanden efter en liter mælk. Sådan havde jeg det. Og nej, det var ikke en psykologisk forsvarsmekanisme, der gjorde det. Det var mine ærlige og redelige følelser, der var sådanne. Eller rettere mangel på samme – ville nogle måske sige. Og faktisk var det dét, der var det værste for mig. Ikke at føle noget for mine gerninger.


Faktisk så plagede det mig temmelig længe. Til tider prøvede jeg at fremtvinge følelserne, men på det punkt er jeg nok ikke så anderledes end så mange andre, for jeg kan ikke foregive at føle noget, som jeg ikke gør. Den falskhed og uærlighed, der ligger i at kunne gøre det, er ikke et persontræk, der appellerer til mig og jeg undgår helst sådanne mennesker. Men hvorfor følte jeg intet? Hvordan kunne jeg uden bekymring tage et andet menneskes liv?


Jeg vidste, at mange af mine soldaterkammerater satte spørgsmålstegn ved dét, som de gjorde, men ikke jeg. Jeg havde ikke nogle spørgsmål til det. For mig var det helt okay og jeg så det som ”just another day at the office”. Du må gerne synes, at det er koldt og kynisk at have det sådan, men det ændrer ikke det faktum, at det var sådan, at jeg havde det.


Efter min første opgave gik det hurtigt. Træningen på banen blev kombineret med praktisk udførelse af opgaver på faktuelle missioner. De første var ”assasin-kill” opgaver, dvs. regulære snigmord, men jeg lærte hurtigt, at også her var der gradueringer. For et snigmord kan også være et toksisk-kill, dvs. med gift, eller et nærkamps-kill, dvs. hvor jeg eliminerer markøren ved direkte kontakt, og sidst men ikke mindst var der regulære likvideringer med frontal-, tindings- eller nakkeskud. Jeg opererede altid - i en eller anden form - sammen med et team bestående af en spotter, en taktisk kampsoldat og minimum én ”combat soldier”, og det var ikke altid de samme soldater, som jeg blev sat sammen med. Vi kendte sjældent vores missioner før få timer inden afgang og blev ofte briefet på vej hen til opgavens udgangspunkt. Det kunne til tider være svært, at vi ikke altid fik mere forberedelsestid, men det var også meget lærerigt.


Da de 24 måneder var overstået, blev jeg tilknyttet en specialstyrke i et års tid - primært for at få erfaring - og dernæst blev jeg ”rekrutteret” til en eliteenhed. Denne enhed fandtes ikke officielt. Vi var tre snigskytter og en militærenhed på otte mand, der udelukkende opererede oversøisk. Vi fik ordrer fra specielle Kommando OPS og opgaverne var meget varierende. Det var alt fra meget specifikke targets til deciderede nedslagtninger af hele sektorer. Og nedslagtninger dét var det. Det var voldeligt, blodigt og absolut ikke kønt. Vi slog både mænd og kvinder ihjel. Nogle gange på dusinet og ofte var der også børn imellem. Vi skelnede ikke. Vi parerede bare ordrer. Ingen tvivl om, at sådanne missioner var de værste og når vi var færdige med dem, så var det kutyme, at alle os, der havde deltaget i dem, samledes bagefter. Det var en form for terapi i et lukket forum, hvor kun de indviede havde adgang. Det skal ikke forstås som, at vi talte sammen om dét, vi lige havde gjort. Næh nærmere at vi afreagerede ved at kaste med ting, slå ting i stykker, sparke til genstande, råbe, skrige og græde.


Ofte var jeg bare tilskuer til de andres udbrud og reaktioner. Jeg holdt mig for mig selv og foretog mine egne ritualer, hvilke var at skille min riffel ad, rengøre den og samle den igen, så den var klar, hvorefter jeg gik i bad. Bagefter drak jeg altid en kop kaffe og gik derpå en tur for at bearbejde dagens begivenheder. Det var mine ritualer – på de gode dage. De dage, hvor vi havde haft de rigtig svære opgaver, dvs. særligt grufulde nedslagtninger, dér var mit reaktionsmønster meget uforudsigeligt og afhang af, hvor bestialske vores handlinger havde været.


Jeg husker specielt en dag, hvor hele teamet havde været ude på en nedslagtning og den havde været grim. 42 døde, deriblandt to børn. Vi kom tilbage til militærlejren og gik som altid i samlet flok – tavse og tomme – igennem den og ned til vores telt. Der var ingen tvivl om, at det allerede var rygtedes i lejren, hvad det var, vi havde gjort, for som vi gik der, kiggede alle dem, vi passerede, på os med blikke, der afspejlede en blanding af frygt og afsky. Med ét var der én af de unge officerer, der sagde ”barnemordere”, idet vi passerede ham. Normalt var der ingen der kommenterede, når vi havde været ude på en opgave, for alle vidste, at det ikke var de almindelige opgaver, som vores team fik, men denne eftermiddag var anderledes og det anderledes lå i kommentaren.


Hvorfor jeg reagerede, som jeg gjorde, aner jeg ikke. Måske var det teamånden, der kom over mig eller måske var det simpelthen dråben, der fik bægret til at flyde over, men jeg drejede rundt på hælene, gik hen til officeren, trak min pistol, afsikrede den og satte mundstykket mod hans pande. Jeg stirrede ham i øjnene og kunne se panikken i hans. Jeg kunne lugte hans frygt. Det er en meget genkendelig svag men harsk lugt, der i det her tilfælde langsomt også blev blandet med lugten fra urin. I det sekund var det som om, at vi var de to eneste mennesker i verden. Jeg kunne høre fjerne stemmer, men de ramte mig ikke og gav derfor ingen mening. De var nærmest bare som en summen, der langsomt blev til en mumlen. Jeg kan huske, at jeg pludselig registrerede en hånd på min skulder og med ét var jeg igen tilbage i nuet. Stemmen, der talte til mig, kom fra en teamkammerat. Han talte roligt, og langsomt gik det op for mig, hvad jeg lavede. Jeg sikrede pistolen og sænkede den, dog uden at fjerne blikket fra officeren, og i hvad der føltes som en slags slow-motion, drejede jeg mig om mod de andre. Det syn, der mødte mig her, var fantastisk. Mine teamkammerater havde dannet en halvcirkel rundt om os og stod med deres våben rettet mod alle de omkringværende soldater for at holde dem væk fra os. Uden at se på min teamkammerat, der stod ved siden af mig, rakte jeg ham min pistol, men han afslog uden ord og jeg hylstrede den, og sammen gik vi – flankeret af vores teamkammerater, der stadig havde deres våben rettet mod de andre soldater – ned til vores telt.


Efter denne episode var der ingen, der turde nærme sig os, så helt forgæves havde den ikke været. Rygtet i lejren lød, at officeren, som jeg havde haft under gun-point, havde været så stiv af skræk, at han havde urineret ned af sig selv, da jeg stod der med pistolen for panden af ham. Han sagde senere, at han aldrig havde set så kolde og følelsesløse øjne som mine.


Episoden blev aldrig rapporteret, og officeren så vi ikke igen. Vi var videre til næste opgave og næste lejr fire dage senere.


Det var et godt team, som jeg var i dér. Vi arbejdede godt sammen og respekterede hinandens små særheder. Vi talte aldrig sammen om opgaverne, når de var udført, dvs. kun hvis det havde en militær relevans, men aldrig om vores følelser, hvilket passede mig fint. For i bund og grund, hvad var der også at sige?


Efter 18 måneder blev vores enhed splittet op og jeg fik tilbuddet om at komme over i et andet team, men takkede nej. Jeg var forinden blevet kontaktet af et fransk sikkerhedsfirma og de havde tilbudt mig en position, hvor jeg ville få medindflydelse på de opgaver, som jeg fik tildelt. Det passede mig fint, at jeg kunne lægge nedslagtninger fra mig, så jeg fik endnu engang nyt navn og pas.


Den efterfølgende tid er nok den tid, jeg har brugt mest på at hele, hvis man da kan tale om en healing, for jeg arbejdede meget. Det var solitær-opgaver, dvs. opgaver som jeg var alene om, og det var primært snigmord, hvilket passede mig fint.


Det var ikke så mentalt hårdt, men opgaverne krævede mere forarbejde i form af strategisk planlægning før eksekvering, og det passede mig glimrende, for så fik jeg genopfrisket den del af min træning. Jeg fløj rundt i hele verden og hver opgave fordrede et nyt pas og dermed et nyt navn. Jeg havde faste opsamlingssteder for mine informationer og der var altid sørget for clearance af mine våben, når jeg skulle gennem security i ”lufthavnene”, så alt i alt var det en tid, hvor jeg bare skulle fokusere på mine opgaver og dermed fik jeg fortidens gerninger lidt på afstand.


Hvor underligt det end må lyde, så var det i dette job, at jeg for alvor udviklede evnen til lukke alt ude. Den smule empati jeg havde haft forsvandt gradvist, men sikkert - og tilbage var en rungende ligegyldighed med alt. Jeg handlede uden omtanke for nogen eller noget, og det var dejligt med denne indvendige tomhed. Det var faktisk ekstremt befriende.


Jeg havde været i dette job i en tre års tid og var egentlig meget godt tilfreds, men så én dag, i en af Bangkok’s smalle gyder, stødte jeg ind i en af mine tidligere teamkolleger. Han kendte til en eliteenhed, der stod og manglede sådan én som mig, og med det rygte jeg havde oparbejdet, ville jeg passe perfekt ind i det. Tidspunktet kunne ikke have været mere velvalgt fra hans side, for efter at have opereret solo meget længe havde jeg faktisk det sidste stykke tid gået og overvejet lidt forandring, og at arbejde i et team forekom som værende det rigtige at vende tilbage til.


Så dét gjorde jeg og det var på denne måde, at jeg mødte Jackson.




Kapitel 3


Det er uundgåeligt, at der ikke bliver udviklet følelser mellem os i enheden, når vi er sammen døgnet rundt. Følelserne behøver absolut ikke at være af romantisk karakter. Faktisk så er det noget, som man helst undgår, da det kan besværliggøre vores arbejde som gruppe. Det er okay at føle ansvarlighed, loyalitet og næstekærlighed, men at udvikle dybere kærlighedsmæssige forbindelser kan komplicere vores indbyrdes forhold i gruppen og vanskeliggøre udførelsen af vores missioner. Vi er 100% afhængig af hinanden og skal fungere som en enhed både før, under og efter vores missioner, så derfor er kærlighedsaffærer mellem de enkelte teammedlemmer noget, der kan skabe utryghed hos de andre i teamet, og det må helst ikke ske. Der må aldrig være tvivl eller uløste problemstillinger, når vi er på missioner, for dér afhænger vores liv af hinanden. Troskab, loyalitet og tillid er dét, der gør, at vi alle kommer hjem i live.


Men trods det, så sker det engang imellem, at vi udvikler dybere følelser for hinanden – for når alt kommer til alt, så er vi jo kun mennesker og ikke kolde og døde ting – selvom nogle opfatter os sådan.


Jeg har også haft et forhold til én i mit team. Han hed Jackson – JAC – og var en 2 meter høj, muskuløs, mørkhåret sprængstofekspert. Vi havde i starten gået og kigget lidt på hinanden, men udover korte dialoger, så havde vi aldrig rigtigt talt sammen. En gang imellem havde vi sendt et lille smil, men ikke ét, der kunne tolkes som værende udfordrende eller flirtende. Det afspejlede nærmere en gensidig venlighed og forståelse for hinanden. JAC var franskcanadier og måske var det én af grundene til, at det udviklede sig til mere, for jeg har altid haft et blødt punkt for det franske ……


Vores forhold begyndte at ændre sig en aften, før én af vores missioner, hvor vi sad i vores telt. Washington, Knox og Abe spillede kort, Wizard var gået i messen, Snake var i bad og jeg lå på min seng med lukkede øjne og hørte et arabisk sprogkursus på min iPod. Det var gået op for mig, at den bedste måde, jeg kunne forberede mig inden en mission, var ved at fokusere på andre ting som f.eks. at lære et andet sprog. På denne måde fik jeg ikke blot tankerne væk fra det, der skulle ske, men koncentrationen, som indlæring af et nyt sprog kræver, skærpede min hjerne og dermed også mine sanser.


Når jeg sådan - med lukkede øjne og høretelefoner på - var helt væk i min egen lille verden, så gjorde man klogt i ikke at vække mig pludseligt, for det kunne få fatale konsekvenser. En gang havde det medført en regulær nærkamp mellem mig og et teammedlem, der af vanvare var kommet til at prikke mig på skulderen. Det havde ikke været hans mening at trigge noget i mig, men det gjorde det, og efter dét vidste alle, at man skulle røre mig på mit ene skinneben, hvis man ville i kontakt med mig, når jeg lå med høretelefoner på. Derfor var det også med den yderste forsigtighed, at JAC den aften rørte mig på mit højre skinneben.


Jeg satte mig op på albuerne og tog hørepropperne ud, mens JAC kiggede på mig. Som sædvanlig var han formel, da han sagde, at han gerne ville tale med mig udenfor, og vi gik derfor ud af teltet og ned gennem lejren. Først troede jeg, at han ville tale om den forestående mission, men nej. Han begyndte at tale om sig selv, om hvor han kom fra og hvordan han var endt her.


JAC var tilsyneladende født og opvokset i Montreal i en rigtig lille kernefamilie. Han var den ældste af to, og da han var 16 år, omkom først hans far i en bilulykke og senere samme år døde hans lillebror. Ingen i familien havde nogensinde været religiøse før, men efter broderens død, begyndte moderen - på opfordring fra en krisepsykolog - at gå i en sorg-gruppe specielt for kvinder og her havde hun mødt Elliene. Elliene kom en del i en kristen kirke og inden længe, var JAC’s mor dybt involveret i selv samme kirke. Lige så langsomt havde JAC set sin mor forsvinde ind i det kristne trossamfund og trods dét, at han havde prøvet at få hende ud af det, så havde han ikke været i stand til det. Moderen forsvandt længere og længere ind i miljøet og sammen med hende forsvandt også alle de penge, som familien havde sparet sammen samt hele den erstatning og ulykkesforsikring, som de havde fået udbetalt efter faderens død. En del af pengene havde været båndlagt til JAC og hans uddannelse, men moderen havde været indsat som værge for dem, så da tiden kom, hvor han kunne have haft dem udbetalt, så var også de forsvundet. JAC havde til sidst stået helt alene tilbage uden økonomiske midler og uden familie og da hans mor samtidig valgte, på opfordring fra kirkens præst, at sælge deres hus og flytte i en lille lejlighed, hvor der ikke rigtigt var plads til JAC, ja så havde han heller ikke haft tag over hovedet.


Det var i dette moment, at hans afmagt havde ført til et indædt had, og det der havde stået nærmest at hade var det kristne trossamfund. I JAC’s øjne havde det nemlig udelukkende været ude efter deres penge - hvilket jo til en hvis grad også var rigtigt - men som tiden var gået, havde han fået et lidt anderledes syn på det. Hvor han i starten bebrejdede kirken for at udnytte hans mors sorg og manglende ståsted efter at have mistet halvdelen af sin familie, så var denne bebrejdelse langsomt gået over i en anerkendelse af, at kirken på nogle områder faktisk havde givet hende noget, nemlig en grund til at leve. For som JAC så filosofisk sagde, så var han tilsyneladende ikke grund nok for hende til at gøre det.


Om det var denne erkendelse, der førte til, at han en overgang hadede Gud – og generel al form for tro – det troede jeg – for et faktum var, at JAC havde følt, at Gud havde taget alt fra ham. Først i form af hans far og lillebror og så ved at lade hans mor forsvinde ind i en kristen sekt. Han sagde, at han havde Gud mistænkt for at ville have taget ham med i sekten, fordi at HAN havde regnet med, at han ikke kunne klare sig uden hverken tag over hovedet eller økonomiske midler, men så let skulle Gud ikke slippe. Så JAC havde meldte sig til hæren for, som han havde konkluderet, hvis det var sjæle Gud ville have, så skulle han kraftedeme skaffe ham sjæle.


Det var en helt uvant situation for mig at få sådan noget at vide fra en kollega, men jeg kunne mærke på ham, at det var vigtigt for ham, at jeg vidste alle disse ting og det var egentlig også meget rart. Det gjorde hele vores tilgang til hinanden lidt mere personligt.


Faktisk udviklede det sig til at blive lidt af et ritual for både ham og jeg, at vi - aftenen før en mission - gik en tur. I begyndelsen var det kun ham, der talte, men som tiden gik, blev det til en dialog, og for første gang fik jeg sat ord på nogle ting, der gjorde, at jeg følte bare en lille smule af min egen menneskelighed komme op til overfladen. Det var meget uvant og jeg sagde det også til JAC, men han mente, at det var dét, der gjorde os i stand til at overleve dét, som vi gjorde – at vi netop var menneskelige. Faktisk så havde JAC mange filosofiske betragtninger omkring, hvorfor vi gjorde, hvad vi gjorde og hvad det gjorde ved os.


Hvor underligt det end lyder, så havde JAC’s grund til at slå ihjel i mange år været for at hævne sig på Gud, og i et til tider så ekstremt gudsforladt miljø som vores engang imellem var, så virkede dette helt absurd, men måske var det én af de få plausible grunde til egentlig at være her.


På en af vores gå-ture fortalte han, at han, på foranledning af en delingsfører, som han en gang havde haft, en dag havde kontaktet sin mor. Det havde da været 11 år siden, at de sidst havde talt sammen og det skulle vise sig, at denne samtale blev den sidste imellem dem. JAC havde fortalt hende om hans ”hævntogt i Guds navn” og da han var færdig med at tale, så takkede hun ham og lovpriste ham for hans gerninger. Hun mente nemlig helt bestemt, at han via sine handlinger netop beviste, at han var blevet Guds instrument og ifølge hende kunne han ikke være blevet noget større og bedre. Han var Guds kriger, for han slog jo ihjel for Gud. JAC blev så skræmt af det, at han brød al kontakt med hende - og fra den dag af, slog han ikke ihjel for at hævne sig på Gud, men for ikke at lade Gud slå ham ihjel. Det var dog ikke fordi, at han gik fra at hade Gud til at frygte ham. Jo, måske i starten, men ikke mere. Nu ønskede han bare, at alle inklusiv Gud ville lade ham være i fred, så han kunne gøre det han var god til, nemlig at rydde folk af vejen.


Efterhånden som tiden gik, så var disse aftenlige samtaler med JAC noget af det, som jeg så frem til ved missionerne. Der var ikke noget seksuelt iblandet vores venskab, men som tiden gik, udviklede vi følelser for hinanden. På nogle af turene gik vi ind i messen og satte os i et hjørne for at tale. Der var ingen af de andre soldater – hverken fra vores eget eller andre teams – der blandede sig, når de så os sammen, og selvom at vi aldrig fysisk rørte ved hinanden, så var vi mentalt hver især, helt inde under hinandens hud.


En dag, hvor jeg havde været sendt ud på en assasin opgave, blev jeg hentet af Snake ved helikopteren, da jeg kom tilbage. Han bad mig om at skynde mig med til teltet, for den var gal med JAC. Jeg løb alt hvad jeg kunne gennem lejren og ind i teltet, blot for at se at JAC lå på sin seng og stirrede op i loftet. Wizard og Washington stod over ham og prøvede at få kontakt med ham, men nej. Han reagerede ikke. Abe og Knox stod lidt væk fra sengen og det var tydeligt, at de var rådvilde over hele situationen.


Jeg gav Snake OPUS og smed min oppakning på gulvet, inden jeg gik over og satte mig på JAC’s seng. Stille og roligt begyndte jeg at tale til ham, mens jeg forsigtigt lod min hånd køre hen over hans ene kind. Han vendte øjnene mod mig og pludseligt rejste han halvt op af sengen og krammede mig. Han holdt så ufatteligt hårdt om mig, at jeg i et kort øjeblik troede, at jeg skulle besvime, men jeg ville ikke skubbe ham væk. Vi sad længe og bare holdt om hinanden akkompagneret af den alt overdøvende stilhed, der var i teltet.


Efter et stykke tid kunne jeg mærke, at JAC’s greb om mig løsnedes, og efter at han havde givet helt slip, sad vi bare og kiggede på hinanden. Uden at tage blikket fra hans, bad jeg de andre om at gå ud og de forlod alle teltet uden et ord. Der havde været helt stille i teltet – faktisk lidt som den stilhed der er her nu. Måske er det derfor, at jeg husker det så tydeligt. Det havde været rart, at være alene med ham inde i teltet og jeg tror, at han følte det samme, for han havde lige så forsigtigt strøget sin ene hånd gennem mit skulderlange mørke hår. Vi lagde os stille ned på hans seng, og mens vi lå der, fuldt påklædte og tæt omslynget af hinanden, rørte vi ved hinandens hår og ansigter. Jeg spurgte ham om, hvad der var sket, og han fortalte dét i korte, næsten stenografiske vendinger.


De var blevet sendt ud for at sprænge en bygning i luftet, men ingen havde imidlertid fortalt ham, at det var en skole, som han skulle jævne med jorden – og så midt i en skoletime, hvor den var fyldt med elever. Han havde den dag dræbt 427 børn og deres lærere. Lærerne var egentlige ligegyldige, men børnene. Mens han fortalte det, trillede tårerne stille ned af hans kinder. Børnene var blevet sprængt i stumper og stykker og der havde været rester af dem overalt. Efter at bragene fra bomben og bygningernes kollaps havde lagt sig, havde man kunne høre enkelte børneskrig, men de var heldigvis hurtigt døet hen. Men farven ... farven fra børnenes røde blod på resterne af de søndersprængte hvide betonvægge .... det havde næsten været det værste. Han begravede sit ansigt i min camouflagejakke, mens han klamrede sig til mig og vi lå sådan, indtil han faldt i søvn.


Da jeg var sikker på, at han sov, rejste jeg mig forsigtigt fra sengen og gik udenfor. De andre fra teamet sad ude foran teltet og røg og drak cola, men en egentlig samtale imellem dem var der ikke. Jeg kiggede over på Snake og rakte ud efter OPUS, som han gav mig med det samme. Lidt i vildrede begyndte jeg at gå rundt foran teltet med OPUS i hænderne, for som den eneste af os alle sammen, vidste jeg nemlig, hvorfor JAC reagerede, som han gjorde. Hans bror var blevet dræbt ved et skoleskyderi, og JAC havde været vidne til det. Broderen var blot 13 år gammel og var blevet skudt, da han i et frikvarter havde rendt og spillet basketball i skolegården. JAC havde dengang stået 25 meter fra ham og havde set ham falde til jorden, men trods det, at han var styrtet hen til ham og forsøgte at redde ham, så døde han i armene på ham, inden ambulancen nåede frem. JAC havde fortalt mig dette i dybeste fortrolighed på en af vores aftenture. Selvom det ville have kastet lys over hans reaktionsmønster i dag, så havde jeg ingen intentioner om at fortælle de andre i teamet om det. Det ville være at miskreditere hans og mit forhold og det var det sidste, jeg ønskede.


Efter at have pacet lidt rundt satte jeg mig til sidst ned ved siden af de andre. De sagde ikke noget, men deres blikke fortalte, at de var dybt berørte over situationen. JAC var én af de stærkeste og den, som de mindst havde forventet, ville knække.


Mit eneste svar til dette var, at han ikke var knækket. Han skulle blot hvile sig lidt og så var han tilbage igen.


Den nat byttede jeg seng med Abe, så jeg kom til at sove ved siden af JAC. Hvornår han vågnede i løbet af natten, det ved jeg ikke, men jeg blev vækket ved, at han med blid stemme hviskede TAK i mit øre. Jeg drejede mig rundt i sengen og så på ham. Han smilede til mig på en uvant varm og kærlig måde. Jeg satte mig op i sengen, svingede benene ud af den og sagde KOM til ham. Sammen gik vi udenfor i den næsten tropiske nat. Lejren var temmelig oplyst, så vi gik lidt afsides og den aften var første aften, vi havde sex.


Om hvorvidt de andre i teamet vidste, at JAC og jeg havde noget kørende, det ved jeg ikke, men de var ikke i tvivl om, at vi havde et specielt bånd. Vi sov aldrig sammen og vi viste ikke følelser overfor hinanden, når andre var i nærheden. En gang imellem rørte vi kort og næsten flygtigt ved hinanden, f.eks. når vi passerede hinanden, men ikke noget, der kunne virke mistænkeligt på de andre. Vi benyttede vores aftenture til at dyrke sex og ingen i teamet fandt det derfor usædvanligt, at vi var væk. Det blev efterhånden mere reglen end undtagelsen.


En dag blev vores team beriget med nyt medlem. Det var en ung fyr, der var nærkamps-ekspert og det var tydeligt, at han ikke havde arbejdet i en specialenhed før, for han var vant til den gængse omgangstone, som herskede i den øvrige del af militærlejren. Han talte ufattelig meget og var meget støjende, hvilket jeg fandt vanvittig irriterende, så for at undgå en eventuel konfrontation med ham, lukkede jeg ham mentalt ude. De andre i teamet havde godt lagt mærke til det, men lod til at acceptere det og tog sig i stedet af ham.


En dag tog hans åben- og kådhed dog lidt overhånd, da han med et skævt smil på læben kom hen til min seng, mens jeg sad og finjusterede OPUS.


”Hva’, har du aldrig haft lyst til lidt ungt kød?” spurgte han flabet og tog sig til skridtet.


Der blev helt stille i teltet og alles øjne var rettet mod os. Mine øjne var de eneste, der ikke veg fra OPUS og jeg fortsatte med at arbejde på den uden overhovedet at kommentere det, han lige havde sagt.


Da han ikke fik en respons, sparkede han til min seng.


”Hallo, babe?” råbte han. ”Gider du at svare?”


Svaret kom bagfra, da JAC satte sin jagtkniv for struben af ham og hviskede noget til ham. Herefter slap JAC sit greb og fyren trak sig. JAC kiggede på mig, nikkede svagt og gik så tilbage til sin seng.


Senere samme aften, efter at have siddet udenfor med nogle af de andre, kom fyren ind i teltet og hans øjne viste en blanding af frygt og nervøsitet. Han gik direkte hen til mig, der sad og spillede skak med Abe. Uden at sige noget blev han stående ved siden af os og stirrede på mig. Det var tydeligt, at han var bange for at forstyrre og i særdeleshed mig. Til sidst kiggede jeg op på ham og signalerede, om han ville noget.


”Undskyld, for det jeg gjorde tidligere i dag. Jeg anede ikke, at du var OPUS.”


Jeg kommenterede det ikke, men smilede blot til ham og vendte så tilbage til spillet. JAC kom i det samme ind i teltet. Han gik forbi fyren og hen til mig og det blik, JAC sendte fyren, var ikke til at tage fejl af. Blikket sagde ”PAS PÅ” og for ikke at optrappe en potentiel konflikt, lod jeg min konge falde på brættet. Stille og roligt rejste mig og signalerede til den unge fyr, at han kunne få min plads og så gik jeg udenfor. Som forventet kom JAC ud kort tid efter og vi gik.


JAC fortalte senere, at de andre i teamet havde fortalt den nye, hvad jeg havde gennemgået for overhovedet at være kvalificeret til at være i teamet, og det havde skræmt ham, men det var først, da de havde nævnt mit navn, at han var blevet tavs og havde skyndt sig ind for at undskylde. Åbenbart gik jeg for at være ufattelig kontrolleret og følelseskold uden nogle evne for at vise empati og medmenneskelighed. Det grinede vi meget af den aften.


Der er ingen tvivl om, at alle i teamet gjorde et ihærdigt forsøg på at få den nye fyr til at løsne op, for han havde tilsyneladende en umådelig ærefrygt over for mig. Det var faktisk temmelig ubehageligt, for han turde næsten ikke at være i nærheden af mig og specielt ikke, hvis vi var alene.


En glohed eftermiddag blev den militærlejr, vi var i, udsat for et voldsom angreb. JAC, Wizard og Snake var på en mission, men jeg, den unge fyr – som vi havde døbt The Kid - samt Knox, Abe og Washington var hjemme. Det meste af formiddagen var gået med at løfte vægte i lejrens udendørs træningscenter og som sædvanlig havde Knox og jeg været sparringspartnere. Knox var en stille fyr, der kom fra USA, og som oprindeligt var uddannet US Special Force. Jeg havde altid syntes godt om ham, uden at der dog skulle lægges mere i det, men det var som om, at der var en indre ro hos ham, som smittede af på dem, der var i hans nærhed og det gjaldt naturligvis også for mig. Knox og jeg havde faktisk mange fællestræk. Vi mediterede begge og læste mange bøger, omend genrerne var forskellige. Knox var til Sci-fi og Fantasy, hvor jeg altid har haft en forkærlighed for de gamle klassikere som Homer’s Odyssé og La Fontaine. Denne dag skulle dog vise sig ikke at blive en af dem i ”bøgernes tegn” for omkring klokken 15 brød helvede løs.


Vi sad og drak kaffe inde i vores telt, da de første mortérnedslag lød. Vi greb naturligvis vores våben og med fulde magasiner i dem, løb vi ud. Her befandt vi os pludselig i en sand regn af granater og skud, der fløj om ørerne på os, og der herskede et totalt kaos overalt. Folk løb rundt mellem hinanden og havde man ikke vist bedre, så virkede det som om, at alt var i opløsning.


The Kid og jeg endte sammen bag en vold af sandsække, hvorfra jeg lagde an og skød et par fjendtlige med OPUS. Pludselig sprang et par fjendtlige soldater hen over den sandsækkevold, som vi lå bag, og angreb os. Vi nåede ikke engang at trække vores Glocks – så hurtigt gik det – så vi måtte kæmpe med de bare næver og kæmpe, det gjorde vi. Vi sloges som sindssyge. Jeg havde smidt OPUS og i stedet trukket min kniv, ligesom The Kid havde, men han var hurtigere og bedre til det end jeg og nedlagde de fjendtlige soldater effektivt med beundringsværdig præcision. På et tidspunkt, hvor jeg lå og sloges med én, overfaldt The Kid ham bagfra, hvilket lige præcis gav mig tid nok til at trække min Glock og skyde den fjendtlige soldat gennem hans venstre øje. Kuglen gik direkte igennem hans kranie, og blod, kraniefragmenter og lidt hjernemasse fra ham ramte The Kid i ansigtet. Det var tydeligt, at han ikke havde ventet det, for hans ansigtsudtryk viste forbavselse og overraskelse i takt med, at han slap liget af soldaten. Jeg nikkede kort til ham og han nikkede igen og så fortsatte vi med at kæmpe.


Faktisk så kunne jeg godt forstå hans forbløffelse, for der var jo egentlig tale om en direkte henrettelse af soldaten. For mig var det ikke nyt, men for The Kid var det tilsyneladende, i hvert fald at være så tæt på én, at han decideret fik noget af soldaten på sig. Den dag dræbte jeg 16. To af dem var i regulær nærkamp, de andre var med skud. Ni af dem var fra lang afstand for at redde mine teamkammerater og nogle andre soldater i lejren.


Senere samme aften, da angrebet var stilnet af og lejren var tilbage til normalen, kom The Kid hen til mig, mens jeg sad i messen og spiste og han satte sig overfor mig. Vores øjne mødtes kort, inden han hurtigt vendte blikket mod min bakke, hvor min mad stod på. Egentlig havde jeg ikke den store lyst til at tale, men omvendt så kunne det, vi havde oplevet sammen i dag, være icebreakeren mellem os.


The Kid lagde ud med at sige, at han var glad for, at jeg var på hans side, og at han håbede, at jeg ville betragte ham som en ven. Mit blik var stadig fæstnet ved ham og roligt lagde jeg min gaffel ned på tallerkenen, inden jeg svarede, at jeg ville kæmpe for alle i teamet, men at jeg ikke ville være hans ven. Måske var det koldt af mig at sige, for i bund og grund rakte han jo bare en hånd ud til mig, og jeg i den grad afslog den. Men sandheden var, at jeg ikke ønskede at være nogens ven og grunden var ene og alene den, at så var det sværere at håndtere, når en mission kostede et teammedlem livet. For det gjorde de naturligvis engang imellem.


Jeg har igennem min karriere mistet en del teamkolleger, men det var aldrig noget, der havde fået mig til at overveje at stoppe. Hvor barskt det end må lyde, så kan man faktisk vænne sig til at miste. Første skridt er at acceptere det faktum, at det kan ske. Når det så sker og man står alene tilbage, så har det for mig altid været mest naturligt at deale med det alene. Mange teamkolleger har brug for at tale om det, når det sker, men jeg har altid helst ville være i fred. Måske stammer dette tilbage fra min tid på kostskolen, hvor mine forældre ”indlogerede” mig som seksårig og dermed ”overlod” mig til mig selv. Om jeg dengang så det som et tab, ved jeg ikke, men jeg lærte i hvert fald hurtigt at løse mine problemer selv, for der var ingen, der kom og gjorde det for mig. Det generede mig dog aldrig at deale med tingene selv, snarere tværtimod. Men det udbyggede dog heller ikke mine sociale relationer til mine kammerater. Faktisk havde jeg det bedst med at være iagttageren og så træde til med løsningsforslagene, når det krævedes, og valgte man at se det i dét lys, så var det vel egentlig dét, jeg fortsat gjorde, omend vejen hen til løsningen oftest var brolagt med lig og ikke debatindlæg i diskussionsgrupper eller i skolebladet.


Selvfølgelig havde jeg tænkt tanken, hvordan jeg ville reagere, hvis JAC pludselig ikke kom hjem fra en mission, men jeg havde med fuldt overlæg ikke tænkt den til ende, for jeg kunne mærke, at det kunne jeg ikke. Det gjorde for ondt. Så for at undgå eventuel fremtidig smerte, afslog jeg The Kid’s venskabsanmodning. Måske kunne det virke lidt koldt, men det var det bedste for alle parter og med tiden var det mit håb, at han ville kunne indse det. Til gengæld forsikrede jeg ham om, at jeg altid ville være der for ham som teamkammerat på missionerne, men det var også dét.


Vi sad stille og spiste og så stillede han det spørgsmål, som jeg egentlig havde frygtet og håbet på aldrig ville komme, nemlig om JAC og jeg havde noget kørende!


Jeg anede ikke, hvad jeg skulle svare. En ting var sikkert – jeg kunne ikke fortælle sandheden. Det var for risikabelt for alle, så jeg rejste mig bare, tog min bakke og gik. Spørgsmålet blev aldrig stillet igen.


JAC og de andre var kommet tilbage, da vi sent samme aften gik i samlet flok ned til et af de store bål, som de andre soldater i lejren tændte hver aften. Normalt plejede vi ikke at socialisere os med dem, men det gjorde vi denne aften. Det var faktisk meget hyggeligt, og som vi sad der ved bålet og snakkede, grinede og jokede, var det for manges vedkommende det første menneskelige indtryk, de fik af mig, som værende andet end bare en iskold sniper.


En af minerydderdrengene havde sat sig ved siden af mig og på min anden side sad JAC. Minerydderen var temmelig underholdende, men han må have tolket mine signaler forkert, for pludselig kyssede han mig. Min reaktion var hurtig, sikker og ikke til at misforstå. Jeg tog fat om hans nakke og på en brøkdel af et sekund fløj han gennem luften i retning af bålet. I det sekund, han ramte jorden, stod jeg over ham, parat til at gøre kort proces, men JAC fik råbt mig op. Der var blevet helt stille omkring bålet og ingen hverken rørte sig eller sagde noget. Minerydderen lå dybt rystet på ryggen og kiggede skræmt op på mig. Wizard, der var vores strateg og missionskoordinator, og som jeg hele aftenen gennem bålflammerne havde kunnet skimte sidde på den modsatte side, kom over til os. Ham og JAC havde kendt hinanden længe og der var ingen tvivl om, at de var særdeles gode venner.


Jeg kunne fornemme, at JAC stod lige bag mig, og det var bestemt ikke for at hjælpe mig, men snarere for at hjælpe minerydderen, at han havde placeret sig der.


”Lad være,” kunne jeg høre ham sige, og mens han trådte et skridt frem, kom det sagte fra ham. ”Lad mig.”


Jeg trådte et skridt til siden og så nu, at Wizard stod helt henne ved JAC og han tog fat i hans arm.


”Nej,” sagde han roligt og afventede JAC’s reaktion.


JAC tøvede et øjeblik og bøjede sig så ned og hviskede noget i fyrens øre. Minerydderens blik flakkede fra mig og så til JAC.


”Undskyld,” mumlede han så, og selvom jeg havde lidt svært ved at tro det, så var hans ord åbenbart nok for JAC, for han flyttede sig og lod Wizard tage over. Hvad der videre skete med minerydderen, ved jeg ikke og jeg er egentlig også ligeglad, men hvis jeg kendte Wizard ret, så ville minerydderen ikke slippe ustraffet for sin handling, hvilket normalt betød en forbandet masse vold og blod til følge. Der var derfor ingen grund til, at JAC og jeg blev der, og vi begyndte lige så stille og roligt at gå væk fra bålet. Da vi var kommet et stykke væk fra de andre, spurgte jeg JAC om, hvad han havde sagt til minerydderen og uden at kigge på mig, svarede han, at han havde truet fyren med at slå ham ihjel, hvis han rørte mig igen. Vores øjne mødtes og jeg kunne se, at det ikke var en tom trussel, for JAC’s øjne var helt sorte og uden følelse. Det var egentligt mærkeligt, for han havde netop udtrykt følelser i forhold til mig og alligevel virkede han uberørt af det. Men det var præcist sådan, at jeg foretrak det – og foretrak ham.


Pludselig gjorde han noget, som kom fuldstændig bag på mig. Han lagde sin ene arm om mine skuldre. For ham var det en lille gestus, men for mig var det så uendeligt meget mere og jeg var voldsomt i tvivl om, hvordan jeg skulle reagere. Egentlig havde jeg vildt lyst til at lægge min arm om hans talje, men jeg vidste ikke, om det ville være en god idé. Ikke fordi, at vi så ville signalere, at vi havde noget kørende, men fordi, at jeg så ville vise – overfor mig selv – at jeg havde følelser for JAC. Jeg vidste inderst inde godt, at jeg havde det, men det var noget andet, hvis jeg ligefrem skiltede med det. Så skulle jeg også til at stå til ansvar for det og al dét, der kunne komme i kølvandet på det. Det var næsten for uoverskueligt.


Vi gik ind i vores telt og det var først, da vi kom hen til min seng, at JAC slap sit tag. Jeg kiggede på ham, men da han ville kysse mig, afslog jeg. Han kiggede smilende på mig og sagde, at jeg bare skulle slappe af, og desuden så vidste Wizard godt, at ham og jeg var mere end bare venner. Jeg måbede i nogle sekunder, og så var det som om, at dét, han havde sagt, ramte mig. Den eneste måde jeg kan beskrive det der skete på er, som at jeg eksploderede i raseri, og den næste halve time skændtes vi, så det bragede. Det var først, da Wizard kom ind i teltet, at vi stoppede. JAC gik hen til Wizard og de kiggede kort på hinanden, inden han fortsatte ud. Herefter kom Wizard hen til mig.


”Hvad fanden det end er, at JAC og dig har gang i, om det er overfladisk eller dybere, så fortsæt med det, for I er begge to blevet nemmere at være i nærheden af.” Han satte hænderne i siden og kiggede stift på mig. ”Jeg siger ikke det her for at blande mig, men fordi det gavner teamet, at I er sammen - hvad sammen så end er. Og pis så ud og Kiss and makeup, så vi kan komme videre.” Wizard’s øjne lynede og det var tydeligt, at det var i irritation over os og situationen. Han gad normalt ikke at blande sig i sådanne ting, men teamet skulle fungere, så han følte sig forpligtet til denne ”MUS-samtale”.


Selvom jeg havde lyst, så var det ikke lige nu, at jeg skulle argumentere imod ham og det ville også have været forkert at gøre, for han havde i bund og grund ret. Jeg følte mig som en teenager, der var blevet taget på fersk gerning og dermed ikke havde kontrollen over situationen længere, så jeg forlod lettere frustreret teltet, vel vidende at Wizard havde så evindelig ret.


Udenfor stod JAC og røg en cigaret. Han røg ellers kun efter en mission eller når han var stresset, så jeg kunne selv vælge, hvilken kategori denne cigaret skulle ind under. Efter at have sundet mig lidt, gik jeg hen til ham og vores blik mødtes. Der var ingen tvivl om, at han blev overrasket, da jeg uden videre kyssede ham forsigtigt. For ikke blot viste jeg følelser, men jeg gjorde det offentligt og uden tanke på, hvad teamet ville tænke. Vi kiggede kort på hinanden og så tog han fat i min nakke og trak mig ind til sig og vi kyssede længe og aggressivt. Jeg glemte alt omkring mig, hvilket var så ulig mig, for jeg hengav mig aldrig helt, ligesom jeg aldrig gav slip på kontrollen. Men lige dér vidste jeg, at JAC havde den, og for første gang følte jeg mig 100% sikker, så jeg slap den. Wizard kom ud, og uden at kigge på os sagde han, at vi havde teltet i to timer, og så gik han op til bålet igen. JAC trak mig ind i teltet og hen til sin seng og så flåede vi tøjet af hinanden og kastede os ned på den. Vores elskov var hård, kontant og uden tanke på andet end os og vores egen individuelle nydelse, men for første gang var den også legitim, og det gjorde den både vildere og mere intens.


Da JAC var faldet i søvn, stod jeg op, tog tøj på og gik ud af teltet. Derude så jeg, at Wizard sad et stykke derfra sammen med Snake og Washington. De havde tilsyneladende gang i en større diskussion, men det afholdt mig ikke fra at gå hen til dem. Da jeg kom derhen rakte Snake mig sin pakke med cigaretter og jeg tog én og tændte den. Det var flere år siden, at jeg havde røget, men det var en rar fornemmelse – men jeg blev også lidt svimmel. Jeg tog et hvæs og kiggede på dem. Diskussion var lige så langsomt døet ud og i takt med, at den gjorde det, faldt deres blikke på mig. De var ikke til at læse, så jeg spurgte dem, om vi var ok og de nikkede.


”Alt er ok,” sagde Wizard og rejste sig op og børstede sine bukser af for sand. Washington kiggede ned i jorden og sagde, at de havde vidst det med JAC og jeg længe og så små-grinede han og Snake.


”Den eneste grund til, at ingen har sagt noget, er fordi at det ikke er gået ud over teamet og missionerne og sådan skal det fortsat være.” Wizard kunne sige ting på en ufattelig kold og konstaterende måde og dette var en af disse ting, der blev adresseret sådan. Jeg nikkede og forsikrede ham om, at intet ville være forandret.


”Og så lige .... ikke noget med at vise jeres følelser offentligt,” sagde han køligt og det lovede jeg ham naturligvis og hvis sandheden skulle frem, så var jeg egentlig selv interesseret i det. Wizard klappede mig på skulderen og gik derpå ind i teltet. Det var faktisk en lettelse for mig, at de andre kendte til situationen mellem JAC og mig, og som jeg stod der og kiggede efter Wizard, kom Washington med en smart bemærkning. For at vise ham, at intet havde forandret sig, skoddede jeg min cigaret på hans bare skulder, og som forventet fik det ham bare til at grine endnu højere. Da latteren havde lagt sig, proklamerede han, at jeg sgu stadig var den samme og takkede mig for det. Jeg fortrak ikke en mine udadtil, men indvendig var jeg ufattelig glad for, at de tog det sådan. Snake var helt ødelagt af grin og lagde sig ned på ryggen og kluk-lo. Og det var dér, at jeg hørte klikket.


Snake’s latter aftog og jeg råbte til Washington, at han skulle tie stille og pludselig gik alvoren op for ham og han fløj op.


”Hent JAC og Wizard,” råbte jeg og satte jeg mig ned ved siden af Snake, der lå helt stille. Jeg talte stille og roligt til ham og kunne i baggrunden høre JAC og Wizard komme løbende. Wizard kom hen til mig og satte sig ved siden af og overtog samtalen, mens JAC løb ned til det store bål, hvor der endnu sad et par soldater. I løbet af ét minut var Snake omgivet af de professionelle minerydderdrenge og deres gear. De beordrede alle væk fra området i en radius af 50 meter, så der var adskillige telte, der blev ryddet og alle trak væk fra området.


Tiden gik på én gang uhyggelig langsom og samtidig galoperede minutterne afsted, men et faktum var, at Wizard efter et stykke tid kom hen til os. Trods det, at vi var blevet beordret væk, så stod hele teamet samlet lige inden for den radius, der var blevet givet som sikkerhedsafstand, og det eneste vi ventede på var minørernes endelige dom. Desværre var det eneste Wizard kunne fortælle os, at det var blevet bekræftet, at Snake lå med hovedet på en mine, som af en eller anden uforklarlig grund var blevet overset af lejrens sweeper-team på deres daglige clearingsrunde. Der var ingen af os, der sagde noget, men vi havde alle vores bange anelser, og det var som om, at alle holdt vejret, da én af minørerne kort efter kom hen til Wizard. De udvekslede nogle få ord, hvorefter Wizard kaldte alle os fra gruppen sammen. Meldingen var nedslående, men for mit vedkommende som forventet. Minørerne mente ikke, at de kunne redde Snake. Han ville få sprængt hovedet af, hvis han flyttede det, og det var alt i alt kun et spørgsmål om tid. Løsningen var enkel, men barsk, og Snake havde selv bedt om den. Alle skulle trækkes tilbage på sikker afstand og så skulle jeg skyde ham med OPUS fra helikopteren. Snake havde insisteret på, at det skulle være mig, for så vidste han, at det ikke gik galt. Han kendte til min træfsikkerhed og havde altid haft 100% tillid til mig.


”Kan du gøre det?” spurgte Wizard og kiggede alvorligt på mig og jeg nikkede. Selvfølgelig kunne jeg det. Hvad fanden troede han? At jeg ville takke nej til at opfylde en døende teamkammerats sidste ønske? Hvorfor skulle jeg det? For at beskytte mig selv? Det ville sgu da være et display af, hvordan ultimativ egoisme så ud. Snake havde bedt mig om en tjeneste – den første og sidste fra hans side af – og selvfølgelig ville jeg ære ham ved at opfylde den.


Men jeg havde ét krav og det var at få lov til at gå over til Snake og tale med ham inden. Wizard gav mig selvfølgelig lov til det og i samtalen, der efterfølgende fulgte med Snake, bekræftede han, at han ville have, at det skulle være mig, der gjorde det. Vi talte herefter kort om, hvordan det skulle ske og så løb jeg over til teltet. JAC havde allerede været derinde for at hente OPUS til mig og stod med den i hænderne, da jeg kom derover. Han rakte riflen til mig og jeg løb ned i den anden ende af lejren, hvor den ventende helikopters hidsige rotorer indikerede, at den var klar til take-off.


Jeg hoppede ind i den som den eneste udover piloten og vi lettede og cirkulerede hen over lejren et par gange. Helikopterens projektør blev rettet ind på Snake på jorden og jeg fandt ham i kikkertsigtet. Snake kiggede op på mig og som aftalt ventede jeg først med at trykke på aftrækkeren, til han lukkede øjnene. Det syntes at vare en evighed, førend han gjorde det, men det er vel ikke så underligt. Man vil vel gerne leve så længe som muligt.


”Bye, Snake. May God have mercy on you,” sagde jeg stille og affyrede skuddet. Det sad præcist og få sekunder efter sprang minen. Helikopteren drejede rundt og fløj en runde, før at den landede.


Om det var overraskende, ved jeg i grunden ikke, men både JAC og Wizard stod og ventede på mig, da jeg hoppede ud af helikopteren. Vi sagde ikke noget til hinanden, mens vi gik gennem lejren og ned til messeteltet, hvor resten af teamet sad og ventede. Jeg ved ikke, om Wizard og JAC følte, at de skulle passe på mig og om det var derfor, at de gik på hver sin side af mig, men ærligt, så behøvede de det ikke. Jeg havde lige dræbt en holdkammerat, så hvad var der at passe på? At jeg ikke dræbte flere? De kunne i så fald tage det ganske roligt. Min kvote for at slå teammedlemmer og andre soldater ihjel var opbrugt for den dag. Set i bagklogskabens lys så var nok også nærmere, fordi de ikke vidste, hvordan jeg ville reagere og det gjaldt både i forhold til eventuelle velmenende kommentarer, der måtte komme fra andre, samt for min egen reaktion på dét, som jeg lige havde gjort.


Men faktisk så havde jeg på ingen måde brug for deres tilstedeværelse lige nu. Jeg ville gerne være alene. Ikke fordi jeg skulle bearbejde det, som var sket, for det havde jeg faktisk allerede gjort og ”bokset” det, men fordi, at jeg ikke anede, hvordan de ville opfatte mig, hvis jeg fortalte dem, hvad jeg virkelig følte – nemlig ingenting. Ikke det mindste. Da jeg sprang op i helikopteren, så var Snake ikke andet for mig end en markør. Forskellen var, at jeg ærede ham ved at opfylde hans ønske om at vente til han lukkede øjnene, før jeg skød ham, samt at jeg bad Gud om at tage sig af ham. Ellers var der virkelig ingen forskel. Der skal ikke herske nogen tvivl om, at det var Snake jeg så, da jeg indstillede mit kikkertsigte, men jeg følte ingenting. Det var som at være på en mission. Det var upersonligt. Et job, der skulle udføres hurtigt og i dette tilfælde så smertefrit for Snake som muligt.


Faktisk så skræmte det mig, at jeg intet følte for ham. Var jeg overhovedet i stand til at føle noget for nogen, når ikke engang dét her kunne ryste mig? Det var jo ikke fordi, at jeg ikke kendte Snake. Vi havde været på utallige missioner sammen og havde reddet hinanden mange gange fra fjendtlig ild. Måske var det derfor, at jeg havde bedt Gud om at hjælpe ham. Måske var det for at sikre, at hvis der var noget godt bagefter, så ville han være der nu eller i det mindste få en chance for det. Det var egentlig vanvittigt, for jeg havde aldrig tænkt sådan før nu – men jeg havde selvfølgelig heller aldrig dræbt et teammedlem før. Det var faktisk voldsomt ubehageligt at skulle forholde sig til disse ting, for jeg havde aldrig set mig selv som troende, men måtte desværre konstatere, at når ”tiden kom”, så var jeg det.


Men at være troende og så lave det, jeg lavede, var det ikke en anelse hyklerisk? Undskyld Gud, men jeg fylder lige dit himmerige og så håber jeg for øvrigt på tilgivelse? Fuck, det var sygt. Og hvis der nu var en himmel, så var der også et helvede. Eller det burde der være .... måske var jorden helvede? Ville det så være sådan, at hvis vi opførte os ”pænt”, mens vi levede i helvede og angrede tilpas, så kom vi himlen, når det hele var slut? Og hvad hvis vi ikke gjorde? Hvad hvis vi blev afvist ved porten? Hvor blev vi så sendt hen? Tilbage til jorden? Måske .... tanken var mindre afskrækkende end den mentale følelsesløshed, som jeg havde lige nu.


Vores team havde som sædvanlig taget et bord allerbagerst i messen og alle i messen tav, da vi gik igennem den. Wizard gik forrest og JAC bagerst og da vi kom ned til bordet, lagde jeg OPUS stille ned på det og satte mig. Washington skubbede en kop kaffe over til mig og jeg tog en slurk af den. Hvorfor JAC blev stående bag ved mig, anede jeg ikke, men det gjorde mig utryg, så jeg bad ham om at sætte sig ned. Knox, som sad ved siden af mig, rykkede sig, så der blev plads til JAC. The Kid sad på min anden side og jeg er sikker på, at det var af en ærlig og ægte bekymring for mig, at han lagde sin hånd på min og spurgte, om jeg var ok. Jeg fjernede min hånd og lænede mig over mod JAC, der helt automatisk lagde armen om mine skuldre. For at være ærlig, så var jeg heller ikke i humør til det og vristede mig derfor roligt fri af den. Jeg svarede så The Kid med, at det var jeg ikke og at jeg gerne bare ville sidde lidt. Alle respekterede det. De vidste bare ikke, at dét jeg var så skræmt over, ikke var det faktum, at jeg lige havde skudt Snake, men dét at dræbe Snake ikke betød mere for mig end det gjorde.


Var jeg virkelig blevet så umenneskelig, at jeg ikke var andet end en robot, der parerede ordrer? Hvor var min sjæl? Havde jeg overhovedet én? En voldsom knude voksede i mit bryst og jeg fik pludselig åndenød. JAC fik drejet mig rundt og pressede mit hoved ned mellem mine ben, mens jeg hev desperat efter vejret. Knox havde rejst sig og kaldt på en læge og det varede ikke mange sekunder før, at der stod én henne ved os. Jeg prøvede at gestikulere, at han skulle gå væk, men inden jeg kunne nå at afværge det, så havde jeg fået en indsprøjtning og langsomt faldt jeg til ro. JAC fik mig op på benene, men de sank sammen under mig grundet medicinen, så han bar mig ud af messen.


Det næste jeg husker er, at jeg vågnede op på infirmeriet og trods lægens protester, tog jeg mit tøj på og forlod stedet. Det var stadigt mørkt udenfor og jeg anede ikke, hvor min gruppe var. Der, hvor vi havde haft vores telt, var der nu et krater i jorden, så jeg gik lidt rundt mellem de andre telte og ledte. Jeg måtte finde JAC. Han havde OPUS og jeg måtte have OPUS. Jeg kunne mærke mit hjerte hamre afsted. Jeg måtte finde OPUS. Jeg begyndte at småløbe og pludselig så jeg dem. De sad alle omkring et lille bål og i samme øjeblik JAC fik øje på mig, rejste han sig og kom hen til mig.


”Har du OPUS?” spurgte jeg ham med desperation i stemmen og han nikkede, mens han kiggede lidt undrende på mig og så blev alt sort.


Da jeg vågnede op igen, var det ved at blive lyst. JAC havde lagt mig ned i sin sovepose og han sad selv ved siden af den og var vågen. Resten af teamet sov. Vi lå alle sammen omkring bålet, hvis duft og knitren førte tankerne hen på en campingtur. Et par soldater fra lejren var i gang at bygge et shelter til os bagved, hvor vi sad, og de arbejdede hårdt kunne jeg høre. Jeg satte mig op og JAC drejede hovedet mod mig. Jeg kiggede på ham, og for første gang havde jeg en uvægerlig lyst til bare at lægge mig ind til ham og mærke hans rolige vejrtrækning og rytmiske hjerteslag. På en eller anden måde, så tror jeg, at han kunne fornemme det.


”Kom her,” sagde han og åbnede sin jakke mod mig og jeg kravlede ind til ham. Han lagde armen omkring mig og strøg sine fingre igennem mit hår. Jeg følte mig så afsindig tryg, som jeg sad her hos ham. Mine negle borede sig ned i hans lår og han bøjede hovedet ned til mig og kyssede mig meget blidt.


”Er jeg et monster?” hviskede jeg pludseligt til ham.


”Nej,” svarede han roligt, men han kendte jo heller ikke sandheden om, at jeg ikke angrede Snake. JAC mumlede noget om, at det var ufatteligt, at jeg havde kunne gøre det, og at det var én af de mest medmenneskelige gerninger, han havde været vidne til, men sikke noget forbandet sludder at sige. Hvad der lige præcist skete og hvorfor jeg tabte besindelsen og begyndte at råbe og skrige af ham, så alle de andre vågnede, ved jeg ikke, men den ellers så selvkontrollerede person, som jeg ellers er, var forsvundet. Noget af det jeg råbte var, at der intet medmenneskeligt var over det og at det var gjort uden følelser og tøven. At jeg ikke havde set Snake som Snake, men som en markør, og at Snake havde haft samme status for mig som en tilfældig – kort og godt alt hvad jeg følte kom frem og jeg skreg det ud. Alle i teamet var synligt rystede og da jeg var færdig, rejste Washington sig op og pegede på mig.


”Du er den koldeste og mest skadede person, jeg nogensinde har mødt,” hvæsede han til mig og gik og måske havde han ret. Jeg følte i hvert fald, at jeg ikke var normal, hvad normal så end var. Jeg kiggede rundt på de andre og deres øjne var fæstnet ved mig, men de afspejlede mere en afventning af min reaktion end afsky over dét, jeg lige havde sagt.


”Hvad fanden havde I forventet af mig? Jeg er blevet udvalgt blandt andet på baggrund af, at jeg kan tackle sådanne situationer uden at blive følelsesmæssigt involveret, og jeg er blevet trænet til at handle maskinelt og uden at lægge personlige holdninger til grund for det jeg gør,” skreg jeg til dem, mens jeg kiggede rundt på dem.


JAC tog fat i mit kæbeparti og drejede det skarpt over mod sit hoved. Han sagde, at de alle var trænet sådan og han vidste, at jeg ikke var så kold, for han havde set den kvinde, der var indeni og hun kunne føle og angre. Med ét var der en pistol, der blev afsikret bag mig og jeg var ikke et sekund i tvivl om, at det var Washington. Jeg hørte ikke, hvad han sagde, men det var nok ikke noget særligt pænt. I stedet sad jeg lukkede øjnene og fokuserede på lydene fra ham og da jeg fornemmede, hvor langt han var fra mig og hvor han stod, handlede jeg hurtigt. Inden, at nogle af de andre kunne nå at reagere, var jeg rullet rundt og havde ham i OPUS’ sigte. Der stod/ lå vi så med hinanden låst på kornet og stilheden omkring os var næsten larmende. Selv soldaterne, der arbejdede på shelteret, var stoppet. Wizard beordrede Washington til at sænke sit våben, hvilket han ikke var synderligt interesseret i, men han gjorde det alligevel efter et stykke tid og en hel del skrappe ord fra Wizard af. JAC rakte ud efter min riffel og jeg sænkede langsomt OPUS og overlod det til ham. Han lagde det ved siden af sig.


”Kom her,” sagde han og strakte sin hånd frem mod mig, men jeg tog den ikke. Derimod kravlede jeg hen til ham og satte mig op ad ham. Han lagde armene om mig og hviskede mig i øret, at jeg var i chok og at jeg for én gangs skyld ikke behøvede facaden, for han var der. Men det var ikke en facade, det han så. Det var mig!


Der var helt stille og alle i teamet kiggede på JAC og mig. Wizard brød tavsheden ved at sige, at når vi vågnede, så var det her glemt og vi var tilbage til, hvordan det var før, og med bålet imellem os satte Washington sig ved siden af Wizard. Vi kiggede på hinanden og det var tydeligt, at han ikke havde i sinde at glemme det her foreløbigt. Det var jo egentligt også meget forståeligt, for Snake havde jo været hans bedste ven og netop derfor skulle man ikke være venner.


Dagen efter blev vi sendt ud på en ny mission. Jeg var ikke i gruppe med Washington, hvilket nok også var meget godt, og da vi kom retur, gik jeg over til ham og trak ham til side. Vi var nødt til at få talt om det her, så der ikke var gnidninger i gruppen og derfor gik vi lidt afsides. Vi fik snakket ud og det endte med, at vi begge undskyldte overfor hinanden, og for første gang gav jeg et andet teammedlem – ud over JAC – et kram. Bagefter gik vi ind i messen. De andre sad og spiste, og da vi kom hen til bordet, kiggede de lettede og spørgende på os. Washington forsikrede dem om, at alt var ok og jeg satte mig ved siden af Wizard. JAC sad overfor og at dømme ud fra hans skæve smil, så havde han ikke været i tvivl om, at denne lille kontrovers mellem Washington og jeg, kunne havde været forbigået. Jeg gengældte hans smil og så var freden genetableret.


Men gruppen var blevet anderledes efter Snake’s død, og som tiden gik, blev det mere og mere tydeligt, at vi ikke fungerede optimalt. Måske var det på grund af den nat ved bålet og mit raserianfald og den efterfølgende problematik med Washington – jeg ved det ikke – men det endte med, at Wizard en dag kom hen til mig og sagde, at jeg skulle på en solo-opgave i Mellemamerika. Han var alvorlig, da han sagde det og vi vidste begge, at det ikke var en drømmeopgave, der ventede mig derovre. JAC var ude på en mission og da Wizard havde fået besked på, at jeg skulle afsted med det samme, så jeg fik ikke sagt farvel til hverken ham, Knox eller The Kid. Jeg pakkede mine ting og lagde en seddel med en kort besked til ham på hans seng, og så tog jeg min oppakning og OPUS og sagde farvel til de andre. Washington og jeg havde helt begravet stridsøksen og var fine kammerater nu, så der var ”no hard feelings”, men det forhindrede mig ikke i at have en underlig fornemmelse af, hvad der ventede mig, og den blev ikke mindre, da jeg lettede med helikopteren.


Mellemamerika var som regel ensbetydende med guerillakrig og narko, og hvis man var kvindelig soldat, så var det ikke et sted, som man ønskede at blive sendt hen. Jeg havde aldrig været der, og havde egentlig aldrig haft et ønske om at komme dertil, men det kom jeg så nu. Da jeg sad i ruteflyet, begyndte jeg pludselig at savne JAC. Det var en helt uvant følelse, men den var god, for den viste mig, at jeg kunne føle. Jeg kiggede ud af vinduet og smilede af lettelse. JAC havde fået mig til at føle - og så fik jeg ikke engang sagt farvel til ham.




Kapitel 4


Mellemamerika var ingen dans på roser. Det eneste lyspunkt var, at jeg udelukkende havde solo-opgaver igen. Jeg boede på små usle hoteller, der fik militærlejrene til at synes som The Ritz. Mine opgaver fik jeg fra en special Kommando OP, som jeg i realiteten var tilknyttet, men sandheden var, at jeg sjældent så dem. Faktisk så troede de, at jeg var en mand, så de blev noget chokeret, da de mødte mig første gang. Der var sat et møde i stand i en nedlagt lagerbygning og alle var ankommet, da jeg trådte ind. Der gik et sus igennem gruppen, da jeg blev introduceret. Den berygtede OPUS var en kvinde.


En af officererne kom over til mig efter mødet og spurgte, om jeg vidste, hvad en tilfangetagelse af en kvinde på dette kontinent kunne medføre for hende. Jeg havde hørt rygter om speciel kvindetortur og brutale forhørsmetoder, hvor massevoldtægt og skamfering var almindeligt, men det krævede jo, at de fangede mig først.


Mens jeg var i Mellemamerika tænkte jeg ofte på JAC. Jeg anede ikke, hvor han var, men rygterne ville vide, at gruppen var blevet splittet, og at han og Wizard var sendt til Østen, men jeg var ikke sikker på, om det var rigtigt.


Jeg blev i denne periode konstant flyttet rundt på det mellemamerikanske kontinent.


Nogle gange var jeg kun i et land i 10 timer og så var det videre. Det var trættende med al den rejsetid. Opgaverne var meget ens. Det var hele tiden embedsmænd, der skulle elimineres. Nogle gange et par politifolk eller en dommer, men ellers ingen variation. Men det havde den fordel, at jeg kom lidt på afstand af alle de brutale nedslagtninger, som jeg havde haft det andet sted. Og bedst som jeg troede, at det var fortid, så fik jeg en opgave, der vendte op og ned på alt, og som medførte, at jeg først var tilbage på Balkan tre år senere.




Kapitel 5


Jeg havde været på Balkan et par gange før og vidste, at det var meget, meget brutalt, det som foregik der. Krigen var godt nok officielt forbi - og havde været det i mange år - men der foregik stadig etniske udrensninger i visse regioner, omend at de var meget tys-tys. Personligt havde jeg været med til et par stykker.


Jeg blev hentet i lufthavnen og kørt hen til en nedlagt landejendom, der havde set bedre dage. Da jeg kom ind, stod der en officer og et par soldater og som sædvanlig var mit rygte kommet før mig. De hilste alle på mig med henholdsvis ærefrygt og lettelse over, at jeg nu var en del af deres enhed, om ikke andet så for en stund. Som sædvanlig fik jeg en kort briefing og så blev jeg anvist et sted at lægge mine ting. Min opgave skulle først starte dagen efter, så jeg tog mine hørepropper i og lagde mig ned på min sovepose og lukkede øjnene.


Pludselig mærkede jeg en hånd på mit skinneben og jeg slog øjnene op og hev ørepropperne ud. Til min store overraskelse så jeg The Kid stå for enden af min sovepose og stor smile. Jeg sprang op og han gav mig et kæmpeknus og grinede. Soldaterne, der var i rummet, var ved at tabe mælet og The Kid vendte sig rundt.


”Hvad sagde jeg? Vi kender hinanden.”


”Kom,” sagde han. ”Har du fået kaffe?” Jeg smilede stille af al hans iver, for var tydeligt, at han nu lige havde scoret ét helt uvurderligt point i forhold til sine kammerater ved at kende mig. Det var egentligt meget sødt og jeg lod ham sole sig lidt i berømmelsen.


Efter at han havde vist mig rundt på ”Farmen”, satte vi os ude i den lukkede gård og drak kaffe. Han fortalte om de missioner, han havde været på, efter jeg var rejst, og da han var færdig med at fortælle, var der en længe tiltrængt pause.


”JAC knækkede helt sammen, da han kom hjem fra missionen og fandt ud af, at du var væk. Han smadrede alt inventaret i teltet. Wizard måtte stoppe ham med vold. De sloges så voldsomt, at de begge to endte på infirmeriet i to dage.” The Kid holdt en lille pause, mens han sad og lod den halvkolde kaffe i sin kop skvulpe rundt i cirkulære bevægelser.


”Den besked du lagde til ham, må han have læst 1000 gange, men han sagde aldrig, hvad der stod i den. Hvad skrev du til ham?” spurgte The Kid alvorligt.


”Du ved bedre end at spørge om det,” svarede jeg og tog et sip af min kaffe. The Kid kommenterede det ikke og vi lod det ligge.


”Hvad er der blevet af JAC og Wizard? Er det rigtigt, at de har forladt ”organisationen” og er gået solo?” spurgte jeg lavmælt, mens jeg stirrede lige frem for mig. Vinden havde taget fat i de store træer, der stod bag ved bygningen lige over for os og dens leg med bladene fik det næsten til at lyde som vand, der strømmede gennem en bæk med stor hastighed.


”Ja,” svarede han kort. ”Det sidste jeg hørte var, at de var et sted i Østen.”


Vi vidste begge, hvad ”solo” betød. De var blevet contractors - lejesoldater. Jeg sad op ad en af murene i gården med lukkede øjne og nød solens stråler mod mit ansigt, mens The Kid rejste sig og hentede mere kaffe til os. Det var en god dag. Solen skinnede, fuglene kvidrede og JAC var efter alt sandsynlighed i live og sammen med Wizard. Jeg smilede. Det var godt.


Natten forløb forholdsvis rolig. Lidt skyderi i det fjerne, men ikke noget alarmerende. The Kid havde rykket sin sovepose ind i samme rum, hvor jeg sov, og der var ingen tvivl om, at min tilstedeværelse havde givet ham et boost. Det var sjovt at se, men faktisk var det også dejligt at have et ”familiært” ansigt i nærheden.


Missionen dagen efter var sammen med The Kid og det var rart igen at arbejde sammen med ham. Vi gik temmelig langt og endte ved et højdedrag, hvor vi her skulle afvente en konvojs ankomst. Da det skete, startede missionen for alvor. Vi tog én fange med tilbage og resten af konvojen blev slagtet, så det havde været en vellykket opgaveudførelse.


Da vi kom tilbage foretog jeg mine sædvanlige ritualer, dog uden at gå i bad, da det ikke var muligt. I stedet satte jeg mig ud i gården, hvor de andre allerede havde tændt bål. Der hang et dødt får og snurrede rundt på en stang over det og det var vist meningen, at det på et tidspunkt skulle blive vores aftensmad. Vi sad temmelig spredt i gården, men jeg sad henne ved bålet, da jeg frøs lidt.


Pludselig var der en af soldaterne der spurgte, om det var rigtigt, at jeg havde likvideret en af mine teamkammerater? Der blev helt stille og jeg kiggede ind i flammerne. The Kid kom ud og fornemmede, at der var noget galt, så han gik hen og stillede sig bag mig. Jeg rettede mig op, men blev siddende. Det stod klart for mig, at jeg måtte vægte mine ord med omtanke og talte derfor langsomt og tydeligt.


”Det var et ”mercy-kill” og hvis jeg blev sat i situationen igen, så ville jeg gøre det samme én gang til.”


The Kid kom den efterfølgende stilhed til undsætning.


”Sådan er det være i en ”rigtig familie” og ligegyldig, hvor i verden jeg er, så vil hun altid være en del af den, og jeg stolt af det, og dét hun gjorde. OPUS har min fulde tillid og jeg er tryg ved at vide, at hun er derude og passer på min ryg.”


Jeg smilede frem for mig. Det var lige en anelse for teatralsk for mig, så for at få hele situationen ned på jorden igen, kiggede jeg smilende på The Kid.


”Så længe, at du ikke sparker til min seng, så kan du vide dig ganske sikker på missionerne,” sagde jeg og vi grinede begge to. Jeg lod The Kid få æren af at fortælle historien og rejste mig og gik i seng. Jeg kunne høre deres latter og jeg vidste, at The Kid endnu engang var steget i graderne hos de andre. Godt for ham, tænkte jeg, for jeg var i bund og grund helst fri for det.


Senere på natten blev jeg vækket af et granatnedslag. Nedslaget var 150 meter væk fra ”Farmen” og rystede hele gårdens murværk. Løse murbrokker og puds faldt ned fra loft og vægge og pr. automatik greb jeg efter OPUS og rullede ud af min sovepose. Efter nedslaget var der helt stille. Alle forholdt sig i ro, men pludselig var der en af de ældre officerer, der stak hovedet ind ad døren og signalerede om alle var ok, hvilket vi bekræftede. Vi ventede i 10-15 sekunder og begyndte så vores exit fra værelset. The Kid stod henne ved døren og sendte de enkelte soldater ud af den én efter én. Jeg var den sidste, da jeg lå længst væk fra døren. Han holdt mig tilbage et kort øjeblik, mens han sonderede terrænet udenfor. Jeg tog fat i hans underarm og han kiggede på mig, hvorefter at jeg signalerede, at jeg smuttede op på taget og han nikkede. Så forsvandt jeg ud i mørket og var væk.


Taget var skråt og fyldt med løse tagsten, så det var forholdsvis svært at få dem til ikke at give lyd fra sig, når man forcerede dem. Jeg kravlede ned i en nærliggende skorsten, hvor der lige nøjagtig var plads til, at jeg kunne stå i spænd mellem dens sider. Jeg lagde OPUS på kanten og gjorde den klar. Der var helt stille derude i mørket, men det var ikke en god stilhed. Den var ildevarslende og jeg kunne fornemme den intense spænding fra begge sider. Normalt ville jeg i sådanne situationer have et headset på, således at jeg ville kunne høre mine ordrer, men det var ikke brugt i denne gruppe, så vi var alle uden kommunikation med hinanden. Det var ikke usædvanligt for mig at arbejde sådan, så jeg tog OPUS væk fra kanten af skorstenen, så man ikke kunne se, at jeg var deroppe, og så ventede jeg. Det var hårdt for benene at stå i spænd, men jeg vidste af erfaring, at muskelkramperne først ville indtræde efter otte minutter, så der var tid nok.


Jeg hørte et kort sus og et pop, hvorefter himlen blev oplyst af en flash-granat. Jeg ventede et øjeblik og kiggede så hurtigt ud over terrænet. Det tog ikke mange sekunder at danne sig et overblik over det, og jeg konstaterede derfor, at der var fjendtlige tropper overalt uden for ”Farmen”. Max afstanden var 200 meter, så nu vidste jeg, hvad der ventede. Jeg afventede de første skud og de faldt blot tre sekunder efter.


En heftig ildkamp startede og jeg gjorde det, jeg var bedst til. Jeg skød. Det var som at være i et skydetelt i et tivoli. Target bevægede sig bare mere uforudsigeligt, men det gjorde blot udfordringen mere interessant. Det var som et spil.


Pludselig fik jeg øje på en snigskytte i et af de træer, der stod på den anden side af bygningen. Jeg rettede OPUS mod ham og jeg skød, og han faldt ned som en vingeskudt and. Jeg forsvandt ned i skorstenen et kort øjeblik, lukkede øjnene og trak vejret dybt. Jeg lagde to fingre på mit håndled og talte mine pulsslag. 130 – det var for meget. Jeg bestræbte mig altid på, at den skulle ligge under 100, så jeg måtte vente lidt. Jeg trak vejret dybt og lukkede alt ude. Normalt tog det 30 sekunder at få pulsen ned og i dag var ingen undtagelse. Min intuition sagde mig, at jeg skulle væk og jeg gled derfor ned gennem skorstenen og stoppede lige før jeg var ude af den. Så samlede jeg benene og landede på hug med OPUS rettet ud i rummet.


Tilsyneladende var jeg ankommet lige i rette tid, for foran mig stod en fjendtlig soldat med ryggen til mig og sloges med The Kid. Jeg trådte et skridt frem og likviderede ham med et enkelt nakkeskud. The Kid nåede først ikke at opfange, at det var mig, men da fjenden sank sammen på gulvet, stod vi ansigt til ansigt. Han nikkede og sammen fortsatte vi ud i gården. Jeg blev stående ved døren og skød. Fem kills blev det til, inden jeg igen befandt mig på 1. salen ved et åbent vindue. Jeg lagde an til endnu et kill, men stoppede brat, da jeg fik Wizard i kikkertsigtet. Min puls rasede afsted og jeg tog et skridt til siden og stillede mig med ryggen op ad væggen. Hvad fanden lavede han her? Havde The Kid ikke lige fortalt, at han var i Østen? Det var noget rigtigt lort. Jeg kunne ikke dræbe ham, det var jeg helt klar over, men hvad skulle jeg gøre? Vidste han mon, at The Kid var her?


I dette øjeblik tog jeg en drastisk beslutning. Jeg ville gå AWOL, dvs. gå imod mine ordrer og kæmpe min egen kamp, og min kamp var at få Wizard og The Kid ud af dette scenarie – vel at mærke i live og sammen med mig.


Det var klart, at jeg ikke kunne sige noget om min beslutning til The Kid. For det første skulle jeg først finde ham i det her inferno, og dernæst kunne jeg risikere at forvirre ham, hvilket uden tvivl ville påvirke hans fokus og dermed kunne det ende med at koste ham livet, så jeg måtte først finde Wizard. Jeg kiggede ud af vinduet igen og så ham stå dernede i gården med front mod mig og kæmpe. Jeg sigtede på den soldat, som han stod og kæmpede mod, og gav denne et nakkeskud, så han sank sammen. Wizard kiggede op og fik øje på mig. Et kort sekund stod han stille og i det samme skulle en soldat til angribe ham bagfra, men også denne skød jeg. Wizard vendte sig rundt og kiggede på den døde, og derefter kiggede han op på mig igen. Jeg satsede på, at han havde forstået mit budskab nu og stillede mig i sikkerhed bag muren.


En fjendtlig soldat kom ind i rummet og jeg skød ham og kort efter stod Wizard i døråbningen. Det føltes som var det et kort glimt for pludselig stod han foran mig og smilede og sagde mit navn. Bag ham kom en af mine ”holdkammerater” ind og sigtede på Wizard, men jeg skød ham og Wizard kiggede rundt og så tilbage på mig. Vi behøvede ikke at sige noget til hinanden. Han vidste lige så godt som jeg, hvad dette betød. Jeg sagde til ham, at The Kid var her, men han responderede ikke på det. Vi vidste begge, at vi skulle væk derfra – og gerne hurtigst muligt, så vi begyndte at kæmpe os ud af infernoet. Nu sloges vi ikke for nogen side, men for hinanden. Vi gik begge AWOL fra vores enheder, og vi kæmpede til vi var ca. 500 meter udenfor ”Farmen”. Så var der plads nok til, at vi kunne flygte og det gjorde vi.


Vi løb gennem det golde terræn og på vejen forcerede vi klipperygge, stejle skranter og endte i en klippehule. Vi havde løbet i nogle timer og var forpustede, så vi satte os på hug op ad klippevæggen og prustede. Vi var nu jaget vildt fra begge sider af konflikten, det vidste vi, men på en eller anden underlig måde, så var det okay. Helt okay.


Wizard lænede hovedet tilbage og grinede lidt. Han sagde, at han var glad for at se mig og at han havde savnet mig. Han mumlede en masse rosende floskler om mig og os og .... jeg orkede ikke at høre det, for der var i bund og grund kun én årsag til alt dette. Jeg kravlede over til ham og lagde en finger på hans læber for at tysse ham. Han holdt op med at tale og jeg sagde så tre ord til ham. Tre ord, der definerede alt, nemlig ”We are Family”. Vi kiggede på hinanden og han forstod.


”We are Family,” gentog han stille. ”We are Family.” Jeg kravlede tilbage til den modsatte side af klippevæggen og her sad vi så i et stykke tid, op ad hver sin side af klippevæggen, og uden at sige noget. Der var bare ikke noget at sige.


Wizard var den, der brød tavsheden, da han sagde, at han ikke havde sovet i fire døgn. Jeg beroligede ham med, at han godt kunne slappe af, nu hvor jeg var der, og prøve at få lidt søvn. Han lukkede øjnene og smilede, mens han sagte mumlede, at det vidste han godt og så faldt han i søvn.


Jeg satte mig over, så jeg kunne se ud ad klippehulen – dog uden at ville blive set af andre udefra og her sad jeg og så den mest fantastiske solopgang over de golde klipper. Jeg mærkede, at jeg for første gang i lang tid følte, at der var en grund til dét, som jeg gjorde. Grunden var teamet – Wizard, Knox, Washington, Abe, The Kid og JAC. Det var en rar følelse endelig at have en årsag til at dræbe og med ét gik det op for mig, at det var dét, jeg havde søgt at finde. En årsag. I alle disse år havde jeg dræbt, fordi andre havde bedt mig om det – dræbt uden en personlig grund. Det havde været så nemt – ingen grund, ingen følelser. Pludselig følte jeg mig usikker. Ville jeg kunne dræbe nu uden refleksion? Uden at blive berørt? Uden tanke før og under drabet? Jeg var i den grad på uvant territorie og det var meget ubehageligt. MEGET. Det var så enkelt at dræbe uden tanker og pludselig blev jeg tvivl, om jeg overhovedet ville kunne dræbe mere!


Jeg kiggede over på Wizard, der sov tungt. For en sikkerheds skyld, så ville jeg give ham et par timer til, inden vi skulle videre. Jeg trak vejret dybt og begyndte at meditere – udelukkende for at tømme min hjerne og dermed slippe for alle disse nye og presserende spørgsmål. De måtte blive løst på et senere tidspunkt.


Wizard’s stemme afbrød min meditation.


”Han er i Kosovo. JAC,” sagde han stille. ”Eller rettere, det var han for to uger siden.” Jeg drejede hovedet og kiggede på ham. Han sad med hovedet op ad muren og havde stadig lukkede øjne.


Både Wizard og jeg vidste, at der kunne ske meget på to uger, så det var ikke en garanti, at han stadig var der.


”Hvor slemt står til med dig?” spurgte jeg.


Wizard åbnede øjnene og vendte blikket mod mig. Jeg nikkede hen mod hans arm og han kiggede ned. Ærmet på hans jakke var kravlet op og der var synlige stikmærker. Han lænede hovedet tilbage igen og lukkede øjnene.


”Morfin. Fire gange dagligt. Har været på det i ét år.” Han sukkede let. ”Jeg får det fra en kurér, der har en forbindelse til et militærhospital.” Han tog nogle ampuller frem fra sin jakkelomme.


”Det er rigtigt slemt med JAC. Han er på smack (heroin) og startede før mig.”


Jeg kunne se nogle små sveddråber på hans pande og der var vist ingen tvivl om, hvorfor de sprang frem hos ham.


”Er det ved at være på den tid?” spurgte jeg uden at fortrække en mine, men skuffelsen over at se ham sådan har ubetinget skinnet igennem i min stemme. Han nikkede. Så tændte jeg en cigaret, drejede hovedet og bad ham om at skynde sig at blive klar til at tage afsted.


Som jeg sad der med ryggen til ham og hørte, hvordan han spændte sit bælte omkring overarmen, følte jeg pludselig en intens sorg. Den skyllede ind over mig og gjorde mig både bitter og småsur. For fanden, Wizard. Jeg havde i tidens løb set mange soldater, der var misbrugere, men jeg havde aldrig regnet med, at han ville blive én af dem. Han var et af de mentalt stærkeste mennesker, jeg kendte, og så sad han pludselig der og fixede sig til en flugt fra virkeligheden i stedet for at konfrontere problemet – hvad fanden så problemet end var. Mine tanker fløj rundt, men som så mange gange før, endte de med at blive gemt væk i en af mine mentale skuffer, så jeg kunne få bare en anelse ro på mig selv.


Hvor lang tid der gik, ved jeg ikke, men min cigaret var for længst røget, da han kom over til mig og proklamerede, at vi tog til Pristina. Jeg rejste mig og tog OPUS og vi forlod hulen.


Det var tydeligt, at han kendte området og terrænet godt og hans lokalkendskab betalte sig da også, da vi skulle have noget at spise. Vi fik mad hos en lokal bonde, der frivilligt åbnede sit hjem for os. Det var aldrig faldet mig ind at spørge Wizard om hans nationalitet og nu gav det ligesom sig selv, for han talte flydende kroatisk. Stemningen i bondens køkken var afslappet. Der sad to mindre børn og spiste på slagbænken overfor mig. Wizard sad skråt over for mig, så vi kunne holde øje med, hvad der skete bag hinanden. Til sammen havde vi udsyn over hele rummet samt haven og indgangspartiet. Efter måltidet takkede vi dem og forlod gården lige så brat, som vi var ankommet til den.


Sådan forløb de næste par dage. Vi gik i intervaller på otte timers gang og fire timers søvn. Når vi gik afslappet, så talte vi sammen, men vi omtalte aldrig min tid i Mellemamerika. Det passede mig fint. Jeg havde ikke behov for at tale om den og Wizard havde ikke lyst til at høre om den. Næstefter Somalia, så var det det værste sted at blive sendt hen – og specielt som kvinde. Jeg havde fået mange ar på sjælen derovre, men jeg havde valgt at pakke den tid sammen i en boks og smide nøglen væk. Den skulle aldrig åbnes. ALDRIG.


Om det var den rette beslutning, ved jeg ikke. På det tidspunkt var det.


De sidste 50 km fik vi et lift med nogle FN-styrker og pludselig stod vi foran den belgiske ambassade i Pristina. Vi takkede for turen og skyndte os videre med kurs mod ”downtown”. Vi bevægede os ned gennem nogle smalle gader og forsvandt ind ad en falmet grøn trædør og gik op ad en halv sønderskudt stentrappe. I lejligheden på 1. sal blev døren prompte åbnet, da Wizard bankede på. På den anden side stod en lille mand med et tæt overskæg og efter at have udvekslet et par ord med Wizard, gik vi ind i lejligheden. Wizard forsikrede mig om, at alt var ok og at lejligheden var en såkaldt sikker zone for os, men trods dette følte jeg en enorm usikkerhed. Intet her føltes sikkert. Jeg holdt fast i OPUS og var i højeste alarmberedskab. Der var adskillige mænd og et par enkelte kvinder i lejligheden, og mens Wizard talte sagte med mændene, benyttede jeg muligheden for at tjekke alle rummene. Det gjorde mig dog ikke mere rolig. Tværtimod. Der var noget galt. Jeg gik ind til Wizard og hviskede til ham, at vi skulle ud og det var nu. Han kiggede lidt desorienteret på mig, men jeg nikkede blot og gik ud mod døren. Wizard fulgte snart efter.


Manden, der havde lukket os ind, stod stadig henne ved hoveddøren og da jeg kom derhen, ville han ikke åbne den. Jeg skubbede ham væk og han gik herefter til angreb på mig både fysisk og verbalt. Jeg slog ham i gulvet og flåede døren op og forsvandt ud i opgangen. Wizard sprang over ham og på få sekunder stod vi ude på gaden igen. I takt med at vi gik ned ad gaden, udbad Wizard sig en forklaring på denne exit, men inden jeg kunne nå at give den, lød der et øredøvende brag og alle ruderne i den lejlighed, som vi lige havde været i, blev blæst ud. Wizard stod måbende et øjeblik, men så smuttede vi videre. Min intuition havde reddet os og det vidste vi begge.




Kapitel 6


Om aftenen mødtes vi med nogle af Wizard’s ”kolleger” på en lille café. Stedet var af ældre dato, men hyggelig med sine små træborde omgivet af masseproducerede café-stabelstole. På væggene hang træfade og gamle fejekoste af siv side om side med lanterner og gamle rustne øksehoveder. Wizard’s ”kolleger” var alle professionelle soldater og da de fik at vide, hvem jeg var, bredte smilene sig på deres ansigter.

